Bosna podá odvolanie voči verdiktu, ktorý zbavil Srbsko viny za Srebrenicu

Člen predsedníctva Bosny a Hercegoviny Bakir Izetbegovič tvrdí, že v prípade sa objavili nové dôkazy.

SARAJEVO. Bosna podá na Medzinárodný súdny dvor v Haagu odvolanie voči 10 rokov starému verdiktu týkajúceho sa genocídy v Srebrenici z roku 1995. Vyhlásil to v piatok člen predsedníctva Bosny a Hercegoviny, bosniansky Moslim Bakir Izetbegovič. Podľa neho sa v tomto prípade objavili nové dôkazy, ktoré by mohli zrevidovať pôvodný verdikt, ktorý zbavil Srbsko priamej zodpovednosti za genocídu v Srebrenici. Izetbegovič v piatok novinárom povedal, že odvolanie na Medzinárodný súdny dvor podá budúci týždeň, krátko predtým, než vyprší desaťročná odvolacia lehota. Malo by sa tak stať napriek varovaniam predstaviteľov bosnianskych Srbov a Chorvátov, že takýto krok vyvolá v krajine politickú krízu. "Máme záujem o pravdu a o proces zmierenia, ktorý bude založený na pravde," zdôraznil Izetbegovič. Srebrenica sa stala dejiskom najzávažnejšej masakry na území Európy od skončenia druhej svetovej vojny. Bosnianskosrbské sily počas nej zlikvidovali v júli 1995 - krátko pred koncom vojny v Bosne - 8000 bosnianskych Moslimov, mužov a chlapcov, zajatých v srebrenickej enkláve. Svojím rozhodnutím z roku 2007, Medzinárodný súdny dvor zbavil Srbsko priamej zodpovednosti za zabitie, znásilnenie a "etnické čistky" v Bosne. Súd však zároveň dospel k záveru, že Srbsko neurobilo všetko pre to, aby genocíde v Srebrenici zabránilo.


Diaľničiari chcú tento rok obstarať tri automatické sčítače dopravy

Cenu sčítačov NDS predpokladá na približne 45-tisíc eur bez DPH.

BRATISLAVA. Národná diaľničná spoločnosť (NDS) chce v tomto roku obstarať automatické sčítače dopravy na tri medzikrižovatkové úseky. Čiže úseky, ktoré sa nachádzajú medzi dvomi križovatkami. Podľa diaľničiarov slúžia takéto sčítače dopravy na monitorovanie prejazdu vozidiel úsekmi diaľnic a rýchlostných ciest. "Automatické sčítanie dopravy je významným zdrojom informácií pre prípravu rôznych stupňov projektovej dokumentácie, plánovanie opráv a údržby, vypracovanie rizikových analýz, pre celoštátne sčítanie dopravy a ďalšie činnosti," vymenoval pre TASR vedúci odboru marketingu a služieb verejnosti NDS Martin Guzi. Napríklad v prípade mimoriadnych udalostí v diaľničných tuneloch je podľa jeho slov rozdiel napočítaných vozidiel na vjazde a výjazde dôležitý údaj pre záchranný systém, koľko vozidiel v tuneli uviazlo. V súčasnosti má diaľničná spoločnosť nainštalované automatické sčítače dopravy na 88 medzikrižovatkových úsekoch diaľnic a rýchlostných ciest. "NDS sa snaží dosiahnuť optimálny stav, ktorý predstavuje pokrytie každého medzikrižovatkového úseku automatickým sčítačom dopravy," dodal Guzi. Cenu troch sčítačov dopravy pritom diaľničiari predpokladajú na približne 45-tisíc eur bez dane z pridanej hodnoty (DPH). V prípade nových úsekov diaľnic a rýchlostných ciest však už sú automatické sčítače súčasťou komplexnej dodávky.


AKTUALIZOVANÉ 11:15Polícia vyšetruje Mazureka z ĽSNS, napadol policajta

Za útok na verejného činiteľa hrozí aj poslancovi jeden až päť rokov väzenia.

BRATISLAVA. Rád hovorí o veľkých svaloch, nadával moslimskej rodine a dnes ho už polícia vyšetruje, lebo napadol policajta v službe. V čase, keď prezident Andrej Kiska rokoval v pondelok v Ružomberku s primátorom Igorom Čomborom (nezávislý), poslanec ĽSNS Milan Mazurek tam napadol člena útvaru na ochranu ústavných činiteľov. Polícia robí "potrebné procesné úkony", a preto "nie je možné k prípadu poskytnúť žiadne bližšie informácie“, povedal hovorca policajného riaditeľstva v Žiline Radko Moravčík. Mazurek sa podľa ĽSNS zapojil do potýčky, ktorú vyvolal policajt, keď nakrúcal Mazurekovho otca Milana Mazureka staršieho. Policajt bol v civilnom oblečení a podľa Milana Mazureka staršieho si ľudí nakrúcal kamerou. Mazurekov otec si ho chcel tiež nakrútiť na mobil, čo mu vraj policajt nedovolil, vyrazil mu mobil z ruky a pri tom mu rozbil okuliare. Vtom Mazurek mladší priskočil a do policajta sotil. Až vtedy sa dozvedel, že ide o policajta v civilnom oblečení, tvrdí Mazurek starší v trestnom oznámení. Podal ho na neznámeho páchateľa za výtržníctvo a zneužitie právomocí verejného činiteľa. Svedok incidentu, ktorý nechcel byť menovaný, opísal pre SME celú udalosť inak. Policajt mal najprv Mazurekovho otca požiadať aby mu nestrkal mobilný telefón tak blízko pred tvár. Potom si telefón odstrčil spred tváre a vtedy priskočil poslanec Mazurek a policajta zhodil na zem.   O konflikte vie aj kancelária prezidenta. „Prezident dostal informáciu, že počas rokovania s primátorom v Ružomberku prišlo k fyzickému incidentu pred mestským úradom,“ povedal Kiskov hovorca Roman Krpelan. Polícia potvrdila, že vyšetruje útok na verejného činiteľa v súbehu s trestným činom výtržníctva. Ružomberská mestská polícia a mestský úrad tvrdia, že sa o prípade dozvedeli až od denníka SME. „Mestská polícia v tejto záležitosti nerieši nič,“ povedal jej náčelník Ivan Stromko. Člen ĽSNS sa násilne správa dlhodobo. Verejnosť ho spoznala, keď vulgárne nadával moslimskej rodine počas extrémistického protestu v Bratislave. Neskôr ho polícia vyšetrovala pre výroky o holokauste, ktorý prirovnal k rozprávke. Stíhať ho nakoniec odmietla. V polovici februára dostal Mazurek pokutu tisíc eur za svoje vyjadrenia na adresu moslimov. Národná kriminálna agentúra ho stíha za jeho hanlivé výroky v žilinskom rádiu Frontinus na adresu Rómov.


DOBRÉ RÁNODobré ráno: Prokurátor Kováčik má problém, no Tóthovi sa nedá veriť

Zo spisu o vražde Jána Kuciaka a Martiny Kušnírovej poznáme nové detaily. Bývalý Siskár a exnovinár Peter Tóth vypovedal na polícii a postupne rozdáva rany na všetky strany. Najnovšie Aktuality prišli s informáciou, že Tóth obvinil špeciálneho prokurátora Dušana Kováčika, že zo spisu vynášal pre Bödörovcov. Dá sa veriť Petrovi Tóthovi? Nie je teraz jeho stratégia obviňovať všetkých naokolo, pretože samému mu hrozí väzenie? Zuzana Kovačič Hanzelová sa rozprávala s Matúšom Burčíkom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Pod rozostavaným bratislavským obchvatom našli azbest. V troch vzorkách našlo ministerstvo dopravy zakopaný nepovolený materiál. Staviteľ bude musieť odstrániť nebezpečný a zakázaný azbest na vlastné náklady. Musí tak urobiť do piatich dní. Diaľničný obchvat hlavného mesta stavia konzorcium španielskej firmy Cintra. V sobotu sa v Bratislave koná Dúhový pride aj pochod Hrdí na rodinu. LGBTI komunitu podporí primátor Vallo aj ombudsmanka Patakyová, pochod za rodinu zas predseda SNS Andrej Danko. Andrej Kiska, prezidentka Čaputová ani premiér Pellegrini neprídu na žiadny z týchto pochodov. Exposlankyňa Smeru Ľubica Rošková dala svoju agrofirmu do konkurzu. Po prevalení kauzy, že poberala dotácie na pozemky na asfaltovú plochu letiska, parkovisko, radovú zástavbu či oplotenú plochu priemyselného areálu, od nej žiada platobná agentúra vrátiť 202-tisíc eur. Pohľadávky vymáha cez exekútora. Dobrovoľnú vojenskú prípravu má zatraktívniť náhrada výdavkov na návštevu rodiny. Ministerstvo obrany to navrhuje v novele o ozbrojených silách. Preplatiť by mali výdavky na cestu raz za štyri týždne. Ministerstvo chce preplácať lístok druhej triedy vlakom alebo autobusom. Presne tri mesiace od požiaru prináša The New York Times dych vyrážajúcu vizualizáciu Notre Dame –presnú cestu požiarnikov, aj informáciu, že Notre Dame dnes stojí len preto, že požiarnici sa rozhodli riskovať všetko a zachránili pamiatku aj keď riskovali vlastnú bezpečnosť. To je môj dnešný tip na zaujímavé čítanie. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Ministerstvo hľadá dodávateľa projektovej dokumentácie k detenčnému ústavu

Cenu zákazky odhaduje na 967-tisíc eur bez DPH.

BRATISLAVA. Ministerstvo zdravotníctva (MZ) SR hľadá firmu, ktorá vypracuje projektovú dokumentáciu stavby Detenčného ústavu v Hronovciach v okrese Levice. Cenu zákazky odhaduje na 967.000 eur bez DPH, rezort to nebude financovať z eurofondov, použije na to rozpočtové prostriedky. Vyplýva to z informácií zverejnených vo Vestníku verejného obstarávania. Vypracovanie dokumentácie má byť komplexné, týkať sa má stavebného zámeru, územného rozhodnutia, rezort chce i projektovú dokumentáciu pre účely vydania stavebného rozhodnutia či realizáciu stavby. Ministerstvo použije elektronickú aukciu, rozhodujúca preň bude cena. Detenčné centrum je kombinácia psychiatrickej nemocnice a väznice. Určené je pre nevyliečiteľne duševne chorých, ktorí sú na slobode nebezpeční. Slovensku podobné zariadenie dlhodobo chýba, o jeho výstavbu sa neúspešne snažili viaceré vlády. Minister zdravotníctva Tomáš Drucker (nominant Smeru-SD) už avizoval, že verí, že potrebné procesy by sa mohli rozbehnúť v tomto roku. V Hronovciach už stojí hrubá stavba, jeho výstavba by si mala vyžiadať asi 15,3 milióna eur. Duševne chorí recidivisti sú zatiaľ umiestňovaní vo väzniciach alebo v psychiatrických nemocniciach.


Putin bude opäť kandidovať, ale ako nezávislý

Na Putinovu výročnú tlačovú konferenciu sa tento rok akredidovalo až 1640 novinárov.

MOSKVA. Ruský prezident Vladimir Putin do marcových volieb nepôjde ako stranícky kandidát. Počíta však s podporou politických síl, ktoré majú podobný názor na vývoj v krajine, ako aj so širokou podporou občanov, uviedla agentúra TASS. Putin to oznámil na svojej pravidelnej veľkej tlačovej konferencii, ktorú organizuje každý rok. Akreditovalo sa na ňu rekordných 1640 novinárov. Vo voľbách je Putin favoritom, podľa prieskumov ho podporuje okolo 80 percent Rusov. Prezident v úvode tlačovky obsiahlo hovoril o úspechoch svojho vládnutia, a potvrdil tak predpovede komentátorov, že vo štvrtok fakticky spustil predvolebnú kampaň. Pokiaľ ide o program, s ktorým sa mieni uchádzať o priazeň voličov, Putin uviedol, že o tom, "aké by chcel raz vidieť Rusko, hovoril už mnohokrát". Podľa neho Rusko by malo byť "modernou" krajinou s vyváženým politickým systémom, čomu chce - podľa vlastných slov - pomôcť. Za svoje priority označil modernizáciu ruskej ekonomiky, rozvoj systému zdravotníctva a školstva. Skutočnosť, že v Rusku nemá silného protikandidáta z radov opozície, Putin objasnil aj "špecifikami" vývoja za posledných desať rokov. Priznal, že v Rusku je "stále veľa problémov", ale poukázal na rast ekonomiky i zlepšenie kvality života v Rusku. Ruská opozícia podľa neho neponúka konkurencieschopný politický program, ktorý by občanov zaujal. Upozornil pritom, že politické prostredie musí byť konkurenčné, "vyvážený politický systém" sa podľa neho bez politickej súťaže nezaobíde. Medzi novinármi sa objavila aj Putinova súperka vo voľbách Ksenija Sobčaková, ktorá využila svoj post moderátorky televízie Dožď a akreditovala sa na tlačovú konferenciu tiež, uviedla vo svojom spravodajstve francúzska televízia BFMTV. Putin sa vyjadril aj k obrane. Pripomenul, že Rusko býva obviňované z porušovania kľúčových medzinárodných zmlúv, od žiadnej však podľa neho neodstúpilo. Poukázal ale na konanie USA: tie podľa neho v Rumunsku vytvorili situáciu, ktorú de facto možno označiť za porušenie Zmluvy o likvidácii rakiet stredného a krátkeho doletu (INF). "Ak to pôjde takto ďalej, nič dobré z toho nebude," upozornil Putin. Pokiaľ ide o výdavky Ruska na obranu, Putin vyhlásil, že krajina sa postará o svoju bezpečnosť bez toho, aby "sme sa dali zatiahnuť do pretekov v zbrojení". "Výdavky na obranu sú u nás vyrovnané: aby sme zaistili svoju bezpečnosť a nepoškodili našu ekonomiku ani sociálnu sféru," vyhlásil Putin. Informoval, že Rusko vynakladá na obranu v prepočte 46 miliárd dolárov. Pre porovnanie uviedol, že v Spojených štátoch to na budúci rok bude 700 miliárd dolárov. Hovorca Kremľa Dmitrij Peskov podľa agentúry RIA Novosti spresnil, že na tlačovú konferenciu sa akreditovalo aj mnoho amerických novinárov. Zdôraznil, že zákon o tzv. zahraničných agentoch nijako nezabráni tomu, aby vykonávali svoju prácu. Prax usporadúvať veľké hodnotiace tlačové konferencie Putin zaviedol v roku 2001 v čase svojho prvého pôsobenia na poste hlavy štátu. Rekordnou, pokiaľ ide o trvanie, sa stala tlačovka z roku 2008, keď Putin na otázky novinárov odpovedal štyri hodiny a 40 minút, pričom zodpovedal 106 otázok. Štvrtková tlačová konferencia je Putinovou poslednou v rámci tohto funkčného obdobia. Ruské prezidentské voľby sa uskutočnia 18. marca budúceho roku, pričom kandidovať bude aj Putin. Svoj zámer uchádzať sa znova o hlasy ruských voličov oznámil 6. decembra počas návštevy v Nižnom Novgorode.


Putin pozastavil účasť Ruska na zmluve o likvidácii rakiet

Zmluvu podpísali Rusi s Američanmi v časoch studenej vojny.

MOSKVA. Ruský prezident Vladimir Putin v pondelok oficiálne pozastavil účasť Ruskej federácie na Zmluve o likvidácii rakiet stredného a krátkeho doletu (INF), podpísanej so Spojenými štátmi v časoch studenej vojny. Informovala o tom tlačová agentúra AFP Putin "podpísal dekrét týkajúci sa pozastavenia účasti Ruska na zmluve medzi ZSSR a USA", uviedol Kremeľ vo vyhlásení. Putin tak spravil po tom, ako "Spojené štáty porušili svoje záväzky, ktoré im vyplývali zo zmluvy", tvrdí Kremeľ. Moskva a Washington sa navzájom obviňujú z nedodržiavania INF, dosiahnutej medzi USA a bývalým Sovietskym zväzom v roku 1987. Americký prezident Donald Trump vo februári vyhlásil, že Washington začne proces odstúpenia od zmluvy, ktorý zavŕši do šiestich mesiacov. Putin reagoval vyhlásením, že svoju účasť pozastaví i Rusko. Putin dodal, že Rusko bude vyvíjať strely stredného doletu ako odpoveď na to, čo označil za podobné projekty realizované v USA. Situácia vyvolala hrozbu nových pretekov v zbrojení. Zmluvu INF vyrokovali bývalý americký prezident Ronald Reagan a sovietsky exlíder Michail Gorbačov. Ukončilo sa ňou zvyšovanie počtu jadrových hlavíc oboch superveľmocí. INF zakazovala strely odpaľované z povrchu zeme s dosahom 500 až 5500 kilometrov. Dokument kládol dôraz na obmedzenie sovietskych balistických striel s jadrovými hlavicami namierenými na západné hlavné mestá, avšak nijako nelimitoval iných veľkých vojenských aktérov ako Čína, podotýka AFP. Severoatlantická aliancia (NATO) vyhlásila, že spojenci USA "plne podporujú" ich odstúpenie od tohto paktu, tvrdiac, že ruský systém rakiet 9M729 s plochou dráhou letu, odpaľovaný z povrchu, porušuje zmluvu INF. Európski lídri vyjadrili obavy z následkov zániku zmluvy a vyzvali Rusko, aby zmenilo svoj postoj ešte predtým, ako od INF v auguste oficiálne odstúpia Spojené štáty.


Slovák v Iráne: Cítil som sa bezpečnejšie než v uliciach Bratislavy

Ohromujúca krajina, veľká pohostinnosť a pamiatky svetového dedičstva. Aj takto vyzerá Irán, ktorý nepoznáte.

TEHERÁN, BRATISLAVA. K metropolám, kde zaútočili podporovatelia teroristov z Islamského štátu, sa v stredu pridal aj iránsky Teherán. Terčom dvoch stredajších útokov sa stali iránsky parlament a mauzóleum vodcu iránskej revolúcie ajatolláha Rúholláha Chomejního. Útok si vyžiadal najmenej 13 obetí na životoch a vyše 40 zranených. Podobné incidenty určite nie sú najlepšou reklamou pre turistov zo zahraničia. V prípade Iránu ako nebezpečnej destinácie však ide vo veľkej miere o predsudky, ktoré ho trápia už dlhé roky. Ľudia, ktorí Irán navštívili, hovoria o zaujímavej krajine plnej priateľských a pohostinných ľudí. Potenciál Iránu ako dovolenkovej destinácie je obrovský, no zahraniční turisti sa krajine do veľkej miery vyhýbajú už od islamskej revolúcie v roku 1979, píše portál Rádia Slobodná Európa RFERL.org. Do tejto krajiny sa často vyberú len tí, ktorí vyhľadávajú netradičné miesto na dovolenku. Pre mainstreamových turistov má totiž Irán imidž izolovanej krajiny s odstrašujúco odlišnou kultúrou. Irán si je toho vedomý, a práve preto sa snaží zlepšiť cestovný ruch a prilákať cudzincov. Aj tak chce naštartovať svoju ekonomiku, ktorá nie je v najlepšej kondícii z dôvodu pretrvávajúcich sankcií. Dôvodov, prečo sa krajine doteraz turisti vo veľkej miere vyhýbali, je podľa RFE niekoľko. Jedným z nich je vízový proces, ktorý môže byť často zdĺhavý a náročný. Niektorí turisti majú námietky voči zahaľovaniu na verejnosti a ženy sa v krajine cítia byť obmedzované. Ďalším dôvodom je tiež značne limitovaná spotreba alkoholu. Mnoho cudzincov má tiež obavy z bezdôvodného zadržania či politických prevratov. Irán pod prezidentom Hasanom Rúháním, ktorý v máji získal druhé funkčné obdobie s presvedčivým víťazstvom, sa začal otvárať cudzincom ako súčasť snahy o zlepšenie svojho medzinárodného imidžu a posilnenie hospodárstva. Od podpísania jadrovej dohody so svetovými mocnosťami v roku 2015, ktorá bola prvoradým úspechom Rúháního, cestovné spoločnosti spustili prázdninové balíky. Hlavné európske letecké spoločnosti obnovili pravidelné lety do Iránu, vysvetľuje RFE. Počet zahraničných turistov sa tým značne zvýšil. Vláda chce tiež zmierniť vízové obmedzenia a investovať do turistických ubytovacích zariadení a opravy dopravných sietí. Rúhání zároveň sľúbil, že Irán sa otvorí svetu a jeho obyvateľom poskytne väčšiu domácu slobodu. Politika otvárania sa turistom mala už aj v uplynulých rokoch efekt. V roku 2015 navštívilo krajinu podľa Svetovej banky 5,2 milióna turistov, viac než dvakrát viac ako šesť rokov predtým. Vláda dúfa, že do roku 2025 priláka približne 20 miliónov zahraničných turistov a získa tak do rozpočtu 30 miliárd dolárov, štvornásobok toho, čo v roku 2015. „Dôvod, pre ktorý sa do krajiny zamilujete, sú najmä ľudia,“ hovorí Slovák Tomáš Skukalík, ktorý v Iráne strávil 41 dní. Tvrdí, že Iránci sú vždy otvorení a ochotní pomôcť. Niekoľkonásobne to platí, ak zavítate mimo obvyklých turistických ciest, obzvlášť do Kurdistanu. Poukazuje však na to, že treba rešpektovať spoločenskú etiketu stále zakorenenú v perzskej kultúre, ktorá sa prejavuje pri každodennom styku známych aj neznámych ľudí, čiže práve turistov. „Z komplexného pohľadu som sa v krajine cítil bezpečnejšie ako v uliciach Bratislavy. Nikto mi neskrivil ani vlások, nikdy som nemal pocit najmenšieho ohrozenia,“ opisuje svoj pobyt v islamskej republike Skukalík na svojom blogu. Vízový proces je podľa neho už dva roky úplne jednoduchý. Priletel na letisko a do hodiny dostal víza na 30 dní, ktoré sa dajú predĺžiť. Jedinou podmienkou je mať rezerváciu hotela na prvú noc. "Irán predstavuje akési dva svety, ten na verejnosti, kde sa musia dodržiavať pravidlá, a ten v súkromí, kde je všetko oveľa voľnejšie," dodáva. V krajine si prídu na svoje všetci milovníci histórie. Nachádza sa tu 19 miest zaradených do zoznamu svetového dedičstva, vrátane starobylého púštneho mesta Bam a zrúcanín Persepolisu. Za najkrajšie mesto Iránu pokladá Skukalík Isfahan s historickými mostami a veľkolepým námestím. Imam square je s dĺžkou 512 metrov a šírkou 163 metrov druhé najväčšie námestie sveta. Kľúčom k vládnym plánom na zvýšenie počtu turistov je tiež ostrov Kish, jedna z niekoľkých zón voľného obchodu v Iráne. Je pokladaný za oázu luxusu a relatívnej slobody v inak konzervatívnej islamskej republike, píše RFE Južný ostrov v Perzskom zálive je známy svojimi novopostavenými centrami, päťhviezdičkovými hotelmi, bielymi piesočnými plážami, čistou vodou či šperkami. Ostrov je turistickou oblasťou, ktorá každoročne priťahuje približne milión ľudí, zatiaľ väčšinou stále Iráncov. Teherán zintenzívňuje svoje úsilie, aby sa ostrov, ktorý sa nachádza 16 kilometrov od pevniny, stal destináciou hlavne pre zahraničných návštevníkov. Jedným z lákadiel pre tých, čo hľadajú aktívnu dovolenku, má byť potápanie, nachádza sa tu potápačská škola s profesionálnymi inštruktormi a vybavením, uvádza portál iranianholiday.com. Predovšetkým to je však úplne odlišný svet ako konzervatívny Irán. Na ostrove je tolerovaná konzumácia alkoholu, výnimkou nie sú ani prostitútky, píše RFE. Presný opak života na pevnine, kde ženy chodia zahalené. Návštevníkov ostrova Kish priťahujú aj bezcolné obchody, rezortné hotely, vodné športy a možnosť uniknúť prísnym sociálnym normám na pevnine. Mina, 21-ročná iránska študentka, ktorá dvakrát navštívil ostrov Kish, pre RFE hovorí, že Iránci tam odchádzajú, aby unikli sociálnym obmedzeniam na pevnine. "Odišla som kvôli väčšej slobode ako napríklad v Teheráne," hovorí Mina, ktorá nechce odhaliť celé meno. "Sú tu pláže a možnosti, ktoré môžete robiť v noci. V Teheráne si nič také nemôžete dovoliť.“


Počet zmiešaných manželstiev v USA dosiahol rekordný počet

Každý šiesty obyvateľ Ameriky si zobral niekoho inej rasy alebo etnického pôvodu.

WASHINGTON. Z ľudí, ktorí v roku 2015 uzavreli v Spojených štátoch manželstvo, si každý šiesty zobral niekoho inej rasy alebo etnického pôvodu, čo je najvyššie percento v amerických dejinách. Ukázala to analýza inštitútu Pew Research Center založená na údajoch amerického štatistického úradu. Celkovo mal v USA v uvedenom roku jeden z desiatich ženatých alebo vydatých ľudí manžela či manželku z inej rasy alebo iného etnického pôvodu, spolu išlo o 11 miliónov ľudí. Inštitút poznamenal, že pred 50 rokmi uzavreli takéto manželstvo iba tri percentá populácie. To bolo v roku 1967, keď Najvyšší súd USA rozhodol, že manželstvá ľudí iných rás či etnika sú v celých Spojených štátoch legálne. Predtým boli v mnohých amerických štátoch nezákonné.


Trenčín sa nevzdáva. Vyhral v Bystrici a predĺžil finálovú sériu

HC '05 iClinic Banská Bystrica - HK Dukla Trenčín 2:4 (0:3, 0:0, 2:1) - stav série: 3:1 Góly: 46. Skalický (Asselin), 59. Češík - 5. Sádecký, 9. Bezúch (Radivojevič), 11. Marcel Hossa (Sádecký), 60. Radivojevič Vylúčení: 4:7 na 2 min, presilovky: 0:1, oslabenia: 0:0, rozhodovali: Baluška, Štefik - Výleta, Šefčík, 2841 divákov Banská Bystrica: J. Lukáš (11. Lassila) - Kubka, Ďatelinka, Pretnar, Mihálik, Delisle, G. Gélinas, J. Brejčák - Hrnka, T. Surový, Lamper - Hohmann, Bubela, Bartánus - Skalický, Faille, Asselin - Bortňák, Češík, Brittain - Gabor Trenčín: Hiadlovský - Starosta, Bačik, Pač, Cebák, Holenda, Bohunický, L. Romančík - Sojčík, Ölvecký, Radivojevič - Marcel Hossa, Sádecký, Bezúch - O. Mikula, Dlouhý, T. Varga - Deveaux, J. Švec, D. Hudec - J. Pardavý ml. BRATISLAVA. Hokejisti Dukly Trenčín zvíťazili 4:2 nad hráčmi HC '05 iClinic Banská Bystrica v štvrtom stretnutí finále play off najvyššej slovenskej súťaže Tipsport ligy a v sérii hranej na štyri triumfy znížili na 1:3 na zápasy. Hosťujúci Trenčania v I. tretine dosiahli tri góly - v 5. min presný zásah pripísali Borisovi Sádeckému, aj keď puk za brankára Jana Lukáša dostal obranca Vladimír Mihálik. V 9. min zvýšil náskok hostí Juraj Bezúch a v 11. min strelil tretí gól hostí Marcel Hossa. Domáci ešte v III. tretine duel zdramatizovali, keď v 46. min skóroval Pavol Skalický a počas hry bez brankára sa v 59. min presadil Matej Češík, čo potvrdil aj videorozhodca. Z víťazstva sa nakoniec radovali Trenčania, keď 30 sekúnd treťou sirénou poistil ich triumf kapitán Dukly Branko Radivojevič. Vladimír Országh (tréner Banskej Bystrice): "Psychicky nás dnes zväzovalo, že finále už môžeme ukončiť, bolo to zjavné hlavne v prvej tretine. Máme to stále vo vlastných rukách, v Trenčíne musíme nastúpiť koncentrovaní. Súper bol dnes uvoľnenejší, my sme mali akoby zviazané ruky. Ideme teraz do Trenčína, máme ďalší mečbal." Ján Pardavý (asistent trénera Trenčína): "Myslím si, že je stále veľa ľudí, ktorí nám veria. Dúfam, že sa stav série otočí. Každý doterajší zápas finále bol tesný, možno okrem toho utorkového, ten sa lámal za stavu 2:1 či 3:1. Dnes sme boli aktívnejší a mali aj presilovky. Banskobystričania vrhli všetky sily do útoku a my sme si povedali, že vrátime sériu do Trenčína."


V Indii po otrave pančovaným alkoholom zomrelo najmenej 150 ľudí

GAUHÁTÍ. Po vypití nelegálneho alkoholu zomrelo na odľahlom severovýchode Indie už najmenej 150 ľudí a 200 ďalších skončilo v nemocnici. Informovali o tom v nedeľu miestne úrady. Podľa jej údajov šlo prevažne o pracovníkov čajových plantáží v okresoch Golaghát a Jorhát v štáte Ásam. Robotníci vypili vo štvrtok alkohol zmiešaný s metanolom, ktorý napáda nervový systém, a začali upadať do bezvedomia. Napriek ich rýchlemu prevozu do nemocníc stúpol počet obetí do nedele už na 150, pričom len za posledných 24 hodín zomrelo 50 ľudí, uviedla polícia a zdravotníci. Počet obetí môže ešte stúpnuť, keďže niektorí z hospitalizovaných sú stále v kritickom stave. Polícia v súvislosti s prípadom zatkla majiteľa výrobne a 13 ďalších osôb.


Brazílčanka porodila na zakázanom ostrove. Nové deti tam nechcú

Na ostrove žije tritisíc ľudí a nie je tam žiadna pôrodnica. Úrady chcú udržiavať stály počet obyvateľov.

BRAZÍLIA. Na brazílskom ostrove Fernando de Noronha sa po 12 rokoch prvýkrát narodilo dieťa, aj keď tam platí zákaz privádzať deti na svet. Ostrov leží 370 kilometrov východne od brazílskeho mesta Natal a ak tam ženy otehotnejú, musia odísť rodiť na brazílsku pevninu. Na ostrove žije tritisíc ľudí a nie je tam žiadna pôrodnica. Žena, ktorá v sobotu na ostrove porodila, tvrdí, že netušila, že je tehotná. Pôrodné bolesti na ňu prišli doma a pri pôrode jej pomáhal manžel. "Bolo to dievčatko a ja som bola ohromená," citoval matku server O Globo. Miestne úrady potvrdili narodenie dieťaťa, ktoré previezli do miestnej nemocnice. Meno matky ani rodiny sa v správach neuvádza. Miestni ľudia ale vraj začali narodenie oslavovať a rodine priniesli pre dieťa ošatenie. Na ostrove Fernando de Noronha sa nachádzajú jedny z najkrajších pláží na svete. Miesto je slávne morskou rezerváciou, kde možno pozorovať delfíny, korytnačky, veľryby a vzácne vtáky. Práve pre vzácnosť tamojších druhov platí na ostrove pravidlo o udržiavaní stáleho počtu obyvateľstva.


Pošta bude pred Vianocami doručovať zásielky do piatka 23. decembra

BRATISLAVA. Predsviatočné obdobie prináša zvýšený záujem o poštové služby. Slovenská pošta prijme denne v priemere približne jeden milión listových a balíkových zásielok a v predvianočnom období je to takmer 1 100-tisíc zásielok denne. Najneskôr by mal zákazník podať zásielku 22. decembra, aby ju pošta stihla doručiť ešte pred vianočnými sviatkam Podiel na tom má aj nákup tovarov prostredníctvom internetu, posielanie darčekov prostredníctvom pošty, ale aj stále pretrvávajúca tradícia Slovákov zasielania vianočných pozdravov. Posledným dňom pred Vianocami, kedy pošta bude doručovať zásielky, je piatok 23. decembra. "Ak by zákazník chcel poslať pohľadnicu tesne pred Vianocami, je potrebné, aby využil 1. triedu. Najneskôr by však mal podať zásielku 22. decembra, aby ju pošta stihla doručiť ešte pred vianočnými sviatkami," uviedla hovorkyňa Slovenskej pošty Iveta Dorčáková. V prípade, že klient pošle pohľadnicu klasicky, ako zásielku 2. triedy, v rámci Slovenska príde k adresátovi druhý pracovný deň po dni podania. V tomto prípade by ju mal poslať najneskôr 21. decembra. V prípade posielania pohľadníc do zahraničia je potrebné počítať s dlhšou lehotou a pohľadnicu poslať v predstihu. "Pri posielaní pohľadníc do krajín EÚ, pohľadnica bude adresátovi doručená spravidla do siedmich pracovných dní. Ak si však zákazník zvolí 1. triedu, pohľadnica môže byť doručená už do piatich dní," dodala. Predpokladaný čas doručenia do konkrétneho štátu je možné zistiť na internetovej stránke Slovenskej pošty. Aj v prípade balíkov odporúča pošta klientom, aby si posielanie zásielok nenechávali na poslednú chvíľu. "Pri posielaní tovaru odporúčame vo vianočnom období využiť expres zásielky Slovenskej pošty s garantovanou lehotou prepravy - dodanie nasledujúci pracovný deň po dni podania. Aby bola expres zásielka dodaná do Vianoc, mal by ju zákazník podať najneskôr do 22. decembra." uviedla Dorčáková. Ak zákazník pošle tovar balíkom, mal by ho poslať najneskôr 21. decembra. Pri posielaní balíkov do zahraničia sa lehoty doručenia rôznia v závislosti od štátu určenia. Bližšie informácie o konkrétnych krajinách, lehotách či podmienky prepravy, nájdu zákazníci na webovej stránke.


Som veľmi hrdý na to, že som Bostončan, vraví Chára

BRATISLAVA. Zdeno Chára vedel, že hokejisti Bostonu majú najlepších fanúšikov, ale neuvedomoval si to, až kým sa pred nich nepostavil pred finálovým zápasom číslo 5. Vtedy sa mu ušiel najväčší aplauz, keď sa aj so zlomenou čeľusťou rozhodol dohrať v konečnom dôsledku neúspešné finále play off o Stanleyho pohár. Boston prehral so St. Louis 3:4 na zápasy a najvzácnejšiu klubovú hokejovú trofej namiesto neho zodvihol ako prvý nad hlavu kapitán Blues Alex Pietrangelo. "Je to už pár dní, ale stále mi znie v ušiach ten ohromujúci aplauz našich fanúšikov. Bol to neuveriteľný zážitok užívať si vašu podporu. Som veľmi hrdý na to, že som Bostončan. Svoj hlavný cieľ sme síce, my hráči, nesplnili, ale sme vďační za to, že sme vás urobili hrdými," prihovoril sa Zdeno Chára fanúšikom na svojom instagramovom profile po skončení sezóny. Chára po finále potvrdil, že jeho čeľusť po zásahu pukom vo štvrtom finálovom súboji bola zlomená a držala pokope len zásluhou drôtov a skrutiek, ktoré mu tam implantovali lekári. Zároveň hral so špeciálnym chráničom čeľuste, ktorý bol prepojený s jeho prilbou. Jeho úplné zotavenie si vyžiada 5-6 týždňov a prvé dni po zranení mohol prijímať iba tekutú stravu. Toto všetko ho neodradilo od toho, aby regulárne dokončil sériu ako kapitán Bruins. Informoval o tom portál boston.com. "Máme v tíme výnimočnú skupinu hráčov aj trénerov. Slovami sa ani nedá vyjadriť, koľkokrát sme počas sezóny našli odpoveď na nepriazeň osudu a prijali výzvu. Veríme v tvrdú prácu, vzájomne sa podporujeme a rešpektujeme. Máme sa navzájom radi, a tak to vyzerá aj na ľade. V mene všetkých hráčov a z celého srdca ďakujem všetkým našim fanúšikom za podporu a lojalitu v uplynulej sezóne. Bez vás by sme sa nedostali tak ďaleko. Sľubujem, že sa vrátime," dodal Chára vo svojom poďakovaní sa fanúšikom. Štyridsaťdvaročný Chára pôsobí v Bostone od sezóny 2006/2007 a má ešte zmluvu na jednu sezónu. V roku 2011 zdvihol nad hlavu Stanley Cup za celkové víťazstvo v play off NHL. Odvtedy ešte dvakrát (2013, 2019) sa Boston s Chárom dostal až do finále, ale v rozhodujúcej sérii neuspel. Prvýkrát to bolo proti Chicagu a aktuálne už spomenutému St. Louis.


Trump už vie, kedy sa stretne s Kimom. Termín zatiaľ neprezradil

Ako možné miesto pre stretnutie s Kimom navrhol Trump medzi Kóreami.

WASHINGTON. Americký prezident Donald Trump v piatok vyhlásil, že termín a miesto jeho historického stretnutia so severokórejským vodcom Kim Čong-unom sú už stanovené. "Už máme termín a miesto. Čoskoro to oznámime," uviedol Trump pred Bielym domom pred odchodom do Dallasu. Povedal tiež, že stiahnutie amerických vojakov z Južnej Kórey nebude témou počas tohto summitu. Vyjadril sa tiež k osudu troch Američanov zadržiavaných v Severnej Kórei s tým, že v tejto veci došlo k významným rozhovorom: "Zostaňte naladení: Myslím si, že budete svedkami veľmi, veľmi dobrých vecí". Podľa juhokórejskej agentúry Jonhap by mohlo k ich prepusteniu už v sobotu. V pondelok Trump navrhol hranicu medzi Kóreami ako možné miesto pre stretnutie s Kimom. Práve tam sa pred týždňom Kim zišiel s juhokórejským prezidentom Mun Če-inom a spolu ohlásili kroky smerujúce k oficiálnemu ukončeniu kórejskej vojny a zbaveniu Kórejského polostrova jadrových zbraní. Trump v jednom zo svojich tvítov uviedol, že sa teší na stretnutie s Kimom, ktoré bolo predbežne naplánované na máj alebo začiatok júna.


Ryanair sa v Bratislave rozširuje, pribudne linka do Bologne a Solúna

Írska letecká spoločnosť ponúkne v zime 2017/2018 z bratislavského letiska spolu 17 destinácií a 57 letov týždenne.

BRATISLAVA. Nízkonákladový letecký prepravca Ryanair sa v Bratislave rozširuje. Od zimného letového poriadku, teda na prelome októbra a novembra, pridá z Letiska Milana Rastislava Štefánika dve nové letecké linky. Nové pravidelné linky pribudnú do talianskej Bologne a gréckeho Solúna. Do a z týchto miest sa bude lietať s frekvenciou dvakrát týždenne. „Predstavujeme v Bratislave zimný letový poriadok 2017, ktorý prináša dve nové linky, čo prinesie viac ako jeden milión cestujúcich ročne,“ povedal marketingový riaditeľ Ryanairu Kenny Jacobs. Solún sa stane tretím mestom v Grécku, kam bude Ryanair pravidelne lietať z Bratislavy. Aktuálne už prevádzkuje linku do hlavného mesta Atény dvakrát v týždni a linku na ostrov Korfu. V prevádzke je počas letnej dovolenkovej sezóny každý piatok. Talianska Bologna bude piatou talianskou destináciou z Bratislavy popri celoročných linkách do Milána a Ríma a sezónnych letných linkách do Alghera na Sardínii a Trapani na Sicílii. Ryanair ponúkne v zime 2017/2018 z bratislavského letiska spolu 17 destinácií a 57 letov týždenne, čo je nárast o šesť letov týždenne a dve destinácie v porovnaní so súčasným zimným letovým poriadkom. Pre spustenie zimného letového poriadku sa ceny leteniek budú pohybovať od 9,99 eur.


Na bratislavskom obchvate je nehoda, zápchy boli aj na Donovaloch

Správu priebežne aktualizujeme. Cestujúcich na východ dnes spomalí nielen samotná uzávierka cesty pod Strečnom, ale aj komplikácie na výjazde z Bratislavy a obchádzkových trasách. Počítať treba so zápchami aj na bratislavskom obchvate, kde sa stala nehoda na Prístavnom moste a kolóna začína už na Einsteinovej ulici. So zdržaním treba rátať aj v úseku diaľnice D1 Bratislava - Trnava, hlavne v okolí križovatky Blatné. Zápchy vodiči hlásia aj z ciest okolo Žiliny - postojíte si na vjazde do Martina z Juhu a na výjazdoch zo Žiliny na Kysuce aj Oravu Kto potrebuje ísť od Žiliny ďalej na východ, má viacero možností, ako obísť uzavretú cestu pod Strečnom. Pre osobné autá a nákladnú dopravu do 7,5 tony je určená obchádzka cez Terchovú a Zázrivú. Kamióny, ale aj osobné autá môžu ísť tiež napríklad z Bratislavy do Trenčína a odtiať cez Bánovce nad Bebravou a Prievidzu do Martina. Ďalšou možnosťou je využiť rýchlostnú cestu R1 do Banskej bystrice a odtiaľ ísť na sever po horskom priechode Donovaly. "V stúpaní na Donovaly, v smere z Banskej Bystrice je odstavený kamión," hlásilo po druhej hodine dopravné spravodajstvo Stella centra. Podľa mobilnej aplikácie Waze sa v úseku vodiči mohli zdržať v zhustenej premávke, úsek je aktuálne prejazdný.


V Bielorusku sa žije lepšie ako v Európe, klamú šíritelia hoaxov

V Bielorusku je lepšie ako na Slovensku, tvrdí virálny facebookový príspevok.

Chcete vedieť, prečo nás predbehli? Prečo sme už oproti nim žobráci? Prečo Bielorusi neskáču denne pod vlaky? Takýmto textom doplnila facebooková skupina Nekompromisne zoznam cien, ktoré údajne panujú v Bielorusku. Výsledok porovnania mal byť jasný. Kým Slováci sa v Európskej únii trápia s vysokými cenami a nízkymi platmi, obyvatelia kritizovaného Bieloruska žijú na oveľa vyššej úrovni. „Vyrábajú nákladiaky, autobusy, bagre...v potravinách majú nadbytky, ktoré vyvážajú. Nemajú tam nijaký VW ani Peugeot, ani Kiu...“ tak preto, napísala stránka. Na tému bieloruských cien zverejnila niekoľko príspevkov, ktoré na facebooku získali tisíce interakcií: lajkov alebo preposlaní. Problémom je, že čísla pri lepšom pohľade nesedia. Všimla si to aj facebooková skupina Dezinformácie hoaxy propaganda. Krátky zoznam cien sa začína cenou masla. Reaguje tak na aktuálne správy o jeho prudkom zdražovaní. Na to, aby sa človek zorientoval v ostatných cenách, však potrebuje dáta. Tie sa dajú nájsť napríklad na crowdsourcingovej službe numbeo.com, kde používatelia priebežne zhromažďujú údaje o svojich krajinách. Priemerný plat je v zozname mierne nadhodnotený, numbeo.com uvádza sumu 334,79 eura mesačne. Bielorusi za trojizbový byt v centre Minska zaplatia nájomné 527,7 eura mesačne, mimo centra 338,6 eura - teda zhruba celý mesačný plat. Hypotéky sa poskytujú za dvadsaťdvapercentné úroky. Základné potraviny sú v Bielorusku lacnejšie. Značkový tovar (odevy, obuv) a reštaurácie však majú zhruba porovnateľné ceny ako u nás, kde priemerný plat v roku 2016 dosiahol úroveň 912 eur. Dajte nám o ňom vedieť na hoax@sme.sk. Napriek lacnejším základným potravinám je konštatovanie, že Bielorusko nás predbehlo, klamstvom. Stačí na to pohľad na iné dáta, tentoraz na tie makroekonomické. Slovenský hrubý domáci produkt na jedného obyvateľa bol v roku 2016 16 476 dolárov, v Bielorusku to bolo iba necelých päťtisíc dolárov. Slovensko má vyšší štátny dlh, no oveľa nižší deficit. Slovenský export bol v roku 2016 viac ako trojnásobný, na rozdiel od Bieloruska má Slovensko kladnú obchodnú bilanciu (viac vyvážame, ako dovážame). Ak porovnanie oboch krajín rozšírime aj mimo hospodárskych výsledkov, vyznieva „predbiehanie“ ešte absurdnejšie. Bielorusko je poslednou európskou krajinou, ktorá používa trest smrti. Bielorusko potláča ľudské práva, obmedzuje slobodu médií, vyznania i zhromažďovania. Prezident Alexander Lukašenko v krajine vládne bez prestávky od roku 1994.


Dobrovoľní hasiči dostanú od štátu viac

Paušálne tento rok dostanú dobrovoľné hasičské zbory dohromady takmer štyri milióny eur.

BRATISLAVA. Ministerstvo vnútra pokračuje v podpore dobrovoľných hasičov. Dobrovoľné hasičské zbory obcí dostanú od štátu viac peňazí na zabezpečenie svojej akcieschopnosti, ako aj na zlepšenie a výmenu techniky. Vyplýva to z novely vyhlášky o hasičských jednotkách, ktorú vypracovalo Ministerstvo vnútra (MV) SR. Vyhláška nadobúda účinnosť v stredu. Paušálnu podporu dostane tento rok 1 486 dobrovoľných hasičských zborov obcí, ktorým rozdelia 3 826 400 eur. Peniaze môžu použiť okrem techniky napríklad aj na preventívne a vzdelávacie akcie.Rezort vnútra od roku 2013 v rámci protipožiarnej ochrany každoročne finančne podporuje hasičské zbory obcí a občianske združenia. Peniaze im poskytuje z dotácií prostredníctvom Dobrovoľnej požiarnej ochrany Slovenskej republiky, pripomína v tlačovej správe MV SR. Výška podpory závisí od zaradenia hasičského zboru obce do príslušnej kategórie podľa stupňa nebezpečenstva územia obce. Novela vyhlášky túto paušálnu podporu zvyšuje. Konkrétne v prípade dobrovoľného hasičského zboru obce najvyššej kategórie nebezpečenstva vzniku požiaru, kategórie A1, sa podpora zvyšuje o dvetisíc eur na sedemtisíc eur, v prípade kategórie A sa takisto zvyšuje o dvetisíc eur na sumu päťtisíc eur. Pri kategórii B ide o zvýšenie o tisíc eur, a to z dvetisíc na trtisíc eur, a v prípade kategórie C o zvýšenie podpory o sedemsto eur, teda zo sedemsto na tisícštyristo eur. Návrh zmien vo vyhláške vychádza zo skúseností z nasadzovania dobrovoľných hasičských zborov obcí spoločne s Hasičským a záchranným zborom. Na zmenách vo vyhláške sa podieľala aj Dobrovoľná požiarna ochrana Slovenskej republiky. Zámerom je zaistiť čo najlepšie rozmiestnenie hasičov na celom území Slovenska. „Skúsenosti z minulosti ukázali, že investícia do dobrovoľných hasičov sa vyplatí. Ako dobrý príklad slúži povodeň na Dunaji v roku 2013, keď práve nasadením päťsto dobrovoľných hasičov sme zachránili hrádzu pri Komárne, a kým Slovensko počítalo škody v desaťtisícoch eur, naši susedia, či už Rakúsko, alebo Maďarsko v miliónoch,“ pripomína ministerstvo vnútra. Význam spolupráce dobrovoľných hasičov s profesionálnym hasičským zborom dokladá ministerstvo vnútra štatistickými údajmi. „Počet spoločných výjazdov Hasičského a záchranného zboru s dobrovoľnými hasičmi sa za ostatné obdobie zvýšil o 36 percent. Dobrovoľní hasiči najčastejšie pomáhajú pri veterných smrštiach, povodniach a prírodných kalamitách,“ píše sa v tlačovej správe. Ministerstvo vnútra pripomína, že dobrovoľných hasičov podporuje nielen finančne. Dobrovoľným požiarnym zborom obcí na Slovensku zaistilo v posledných rokoch novú techniku. „Obciam sme odovzdali 921 kusov prívesných vozíkov s protipovodňovou technikou, a to aj vďaka podpore z fondov Európskej únie z minulého programového obdobia 2007 - 2013. Samosprávy ďalej dostali 670 kusov hasičských áut Iveco Daily, 150 kusov repasovaných vozidiel Tatra 815 a Tatra 148 z majetku Hasičského a záchranného zboru a repasovalo sa 150 kusov vozidiel z majetku obcí a miest,“ konkretizuje ministerstvo. Dodáva, že v tomto volebnom období by malo novú techniku dostať ďalších 500 dobrovoľných hasičských zborov, obciam odovzdá ďalších 300 kusov prívesných vozíkov. Ministerstvo vnútra tiež podporí rekonštrukcie hasičských staníc v obciach. Obce a mestá budú môcť požiadať o dotácie na tento účel. Umožní to návrh novely zákona o poskytovaní dotácií v pôsobnosti Ministerstva vnútra SR, ktorý 22. februára schválila vláda.


Výbuch v Kodani poškodil policajnú stanicu

ŠTOKHOLM. V Kodani v sobotu skoro ráno otriasol výbuch budovou policajnej stanice. Budova bola pri výbuchu poškodená, no podľa doterajších informácií si výbuch nevyžiadal žiadne obete ani zranených. Ide už o druhý výbuch v Kodani v tomto týždni: V stredu mohutný výbuch poškodil budovu Dánskeho daňového úradu. Polícia zatiaľ nevie, či tieto dva útoky nejako súvisia. V súvislosti so sobotňajším výbuchom sa obracia na prípadných svedkov, aby jej pomohli s pátraním po mužovi v tmavých šatách a bielych topánkach, ktorého bezpečnostné kamery zachytili, ako odchádza z miesta činu tesne pred výbuchom.


Prezident Kiska vetoval novely zákonov o súdoch aj vysokých školách

Novela významne obmedzuje verejnú kontrolu súdnych rozhodnutí.

BRATISLAVA. Prezident Slovenskej republiky Andrej Kiska vetoval novelu zákona o súdoch, ktorá podľa neho výrazne obmedzí verejnú kontrolu súdnych rozhodnutí. Prezident preto navrhuje poslancom Národnej rady SR, aby zákon neprijali ako celok, keďže jeho obsah je v rozpore s princípmi právneho štátu. Schválený zákon mal rozšíriť okruh výnimiek zo sprístupňovania súdnych rozhodnutí. Ide napríklad o súhlas súdu s poskytnutím údajov tvoriacich predmet telekomunikačného tajomstva, súhlas na odpočúvanie a podobne. Informoval o tom Martin Lipták z kancelárie prezidenta. „Odstránenie takejto verejnej kontroly musí byť vždy odôvodnené objektívnymi a dokázateľnými skutočnosťami,“ zdôraznil prezident Kiska. Upozornil, že ani vláda SR, ani národná rada existenciu mimoriadnych okolností či ohrozenie bezpečnosti, ktoré mali viesť k schváleniu zákona, nijako nezdôvodnili. Navyše, novela nebola ani predmetom pripomienkového konania. Podľa prezidenta doterajšie viac ako šesťročné skúsenosti s uplatňovaním slobodného prístupu k informáciám v prípade dotknutých súdnych rozhodnutí nenaznačujú žiadne ohrozenie bezpečnosti. Naopak, zákon prispieva k transparentnosti a predvídateľnosti súdnych rozhodnutí a ich účinnej kontrole. Spôsob navrhnutia a schválenia zákona podľa hlavy štátu vedie k záveru, že „jeho zamlčaným účelom je snaha obmedziť verejnú kontrolu závažnej rozhodovacej činnosti súdov Slovenskej republiky“. Prezident Kiska preto novelu považuje za neprimeraný zásah do zmyslu a podstaty základného práva na informácie chráneného ústavou SR. Kiska vrátil Národnej rade aj dvojicu zákonov o vysokých školách. Zákon o zabezpečovaní kvality vysokoškolského vzdelávania a novelu zákona o vysokých školách sa rozhodol vetovať, pretože podľa neho nedávajú záruky posilnenia kvality vysokého školstva a vytvárajú dôvodné obavy, či situáciu, naopak, nezhoršia. Podľa prezidenta v zákonoch chýbajú skutočné a zrozumiteľné záruky posilnenia kvality či objektívnosti jej posudzovania pri hodnotení vysokých škôl. "Ako ukazuje skúsenosť so súdnictvom v SR, ak chýbajú pravidlá, dostatočné kritériá a silné motivácie podporujúce želané správanie sa, samotné posilnenie samosprávnych prvkov nie je zárukou ani vyššej kvality, ani zvyšovania vnútorného tlaku na kvalitu," zdôvodnil prezident. Zákon o kvalite posilňuje prvok samosprávy tým, že nahrádza Akreditačnú komisiu menovanú vládou Akreditačnou agentúrou, ktorej vedenie majú tvoriť zástupcovia vysokých škôl, študentov a zamestnávateľov. Prezident sa domnieva, že spôsob výberu vedenia Akreditačnej agentúry či požiadavka zhody siedmich z deviatich členov výkonnej rady pri hlasovaní vytvárajú riziko uprednostňovania "priemernosti pred zvyšovaním tlaku na kvalitu výskumu a vzdelávania na vysokých školách". Vstup zamestnávateľov a predovšetkým malých a stredných podnikov vrátane živnostníkov do systému duálneho vzdelávania bude efektívnejší. Počíta s tým novela zákona o odbornom vzdelávaní a príprave z dielne ministerstva školstva. Príčinou nižšieho záujmu stredných odborných škôl o systém duálneho vzdelávania bolo krátenie normatívu na praktické vyučovanie. Prezident podpísal novelu zákona o odpadoch, ktorú predložili koaliční poslanci Peter Antal a Peter Kresák (obaja Most-Híd). Novela odstraňuje legislatívny nedostatok zákona o odpadoch týkajúci sa financovania triedeného zberu odpadov z obalov, ktoré sú súčasťou triedených zložiek komunálneho odpadu. Novela jednoznačne určuje okruh povinných subjektov, teda výrobcov obalov, ktorí sú povinní v zmysle zákona o odpadoch financovať triedený zber odpadov z obalov.Podľa predkladateľov organizáciu zodpovednosti výrobcov pre obaly je potrebné vyňať z povinnosti zabezpečiť oddelené financovanie zberu, a to vzhľadom na zmeny týkajúce sa financovania triedeného zberu odpadov z obalov, ktoré sú súčasťou triedených zložiek komunálneho odpadu. Prezident podpísal zákon o dani z poistenia. Nová poistná daň od začiatku budúceho roka nahradí v súčasnosti platný osempercentný poistný odvod. Pôvodne sa podľa prvotného návrhu mal zákon týkať aj produktov životného poistenia, avšak od tohto zámeru ministerstvo financií neskôr upustilo. Nová daň z poistenia bude mať jednotnú osempercentnú sadzbu, ktorá sa dotkne produktov neživotného poistenia. Prezident podpísal novelu katastrálneho zákona, ktorá predstavuje základné a nevyhnutné kroky súvisiace s realizáciou projektu „Operačný program Informatizácia spoločnosti - Elektronické služby katastra nehnuteľností“ a zohľadňuje aktuálne procesy v oblasti elektronizácie katastra nehnuteľností. Odobrený zákon prezidentom o katastri nehnuteľností a o zápise vlastníckych a iných práv k nehnuteľnostiam predložil Úrad geodézie, kartografie a katastra SR ako iniciatívny materiál.Cieľom operačného projektu je vybudovanie centrálneho informačného systému katastra nehnuteľností, ktorý vytvorí plnohodnotné poskytovanie elektronických služieb katastra pre verejnosť, pre orgány štátnej správy a samosprávy, ako aj poskytovanie informácií prostredníctvom elektronických služieb na informatívne, ale aj právne účely.Nová právna úprava zároveň reaguje na požiadavku zrýchlenia a skvalitnenia registrácie nehnuteľností a zároveň vytvára legislatívne podmienky na zlepšenie fungovania katastra nehnuteľností, zohľadňujúc pritom požiadavky aplikačnej praxe. Prezident podpísal novelu zákona o poisťovníctve, ktorou sa zavedú nové pravidlá pre finančných sprostredkovateľov spolu s viacerými novinkami v oblasti finančného trhu. Cieľom novely zákona je podľa rezortu financií zvýšenie transparentnosti a prehľadnosti nákladov pri distribúcii finančných produktov, regulácia odmien finančných sprostredkovateľov a regulácia stanovenia odkupnej hodnoty v životnom poistení. Novelou zákona sa nakoniec nezavádza regulácia na provízie pre sprostredkovanie úverov na bývanie. Táto sa podľa schváleného pozmeňujúceho návrhu ukázala ako nadbytočná, nakoľko je vo výške, ktorá je blízka priemernej trhovej hodnote. So zmenami pravidiel určovania počtu žiakov osemročných gymnázií súhlasí aj prezident SR Andrej Kiska, ktorý v stredu 4. júla podpísal novelu zákona o výchove a vzdelávaní, ktorou sa okrem iného určuje limit na žiakov. Úprava rieši otázku určovania počtov žiakov gymnázií s osemročným štúdiom na základe objektívne merateľných kritérií. Po novom počet žiakov prvého ročníka týchto gymnázií nemá prekročiť päť percent z celkového počtu študentov z daného populačného ročníka v príslušnom školskom roku v rámci celej SR. Ministerstvo školstva môže na základe údajov svojich informačných systémov určiť záväzný počet žiakov, ktorých bude možné prijať do prvého ročníka v rámci kraja. Prihliadať sa má na záujem o osemročné štúdium v rámci každého kraja.


Švédi prišli s elektromobilom, za ktorý by sa nemuselo hanbiť ani Apple

Švédske elektrické auto sa najskôr začne predávať v severnej Európe.

Spoločnosť Uniti spúšťa v severnej Európe predaj svojho prvého elektrického auta - Uniti One. Jeho tvorcovia chcú kompletne zmeniť súčasné vnímanie áut. Mestský elektromobil navrhovaný v domovskom Švédsku a konštruovaný vo Veľkej Británii, sa od polovice roka 2020 začne predávať práve v týchto dvoch krajinách. Ide o trojmiestne auto dlhé len 3,2 metra s netypickou konfiguráciou sedadiel. Vodič sedí vpredu sám a za sebou môže viesť ešte dvoch pasažierov. Podľa výrobcu je to ergonomicky ideálne riešenie, pri ktorom sa zlepšuje najmä nastupovanie na zadné sedadlá. Okrem trojice cestujúcich odvezie Uniti One aj 155 litrov batožiny a niekoľko ďalších maličkostí, ktoré sa zmestia vedľa sedadla vodiča. Ak sú zadné sedadlá nevyužité, dajú sa sklopiť a vytvorí sa tak batožinový priestor s objemom až 760 litrov. Uniti One ma netypický vajíčkový tvar, na ktorý si zákazníci budú zrejme zvykať dlhší čas. Vpredu aj vzadu sú však umiestnené efektné LED svetlá, ktoré dizajn elektromobilu mierne vylepšujú. Okrem nich sú na karosérii umiestnené už len spätné zrkadlá a masívny stierač. Netypické je tiež kompletné prekrytie diskov pre zlepšenie aerodynamiky. Elektromobil sa bude predávať v troch farebných odtieňoch, pričom najzaujímavejším prvkom je inteligentná panoramatická strecha. Zafarbenie skla totiž možno regulovať, aby sa predchádzalo prehrievaniu interiéru, keď auto stojí na parkovisku. Elektrochromické sklo pôsobí ako slnečná clona, ktorá tlmí slnečné lúče a znižuje oslnenie vodiča. Uniti One bude disponovať motorom s permanentným magnetom, ktorý poháňa zadné kolesá a produkuje výkon 67 koní (50 kW), s najvyšším krútiacim momentom 85 Nm. Štandardná batéria s výkonom 12 kWh zaručuje dojazd 150 kilometrov a drahšia s výkonom 24 kWh, dokáže poháňať maličký elektromobil až 300 kilometrov. Pri použití nabíjačky s výkonom 50 kW sa Uniti One nabije na 80 percent kapacity batérie za 17 minút. Cena za Švédske elektrické miniauto bola predbežne stanovená na 17 760 eur. Časom by sa jeho predaj mohol rozšíriť aj do ďalších európskych krajín. Spoločnosť Uniti vznikla v roku 2016 ako projekt v rámci Lundskej univerzity vo Švédsku. Start-up oslovil 570 investorov, ktorí zafinancovali vývoj. Neskôr sa partnerom stal aj Siemens, ktorý dodal technológiu. Cieľom Uniti nie je predávať čo najviac áut, ale presvedčiť ľudí, aby sa zbavili svojich vozidiel so spaľovacím motorom a prešli na ekologickejšiu alternatívu. Výrobca naznačuje, že jeho elektromobily by mali byť predovšetkým pre car-sharingové spoločnosti.


MARIBORSKÝ ZÁPISNÍK JURAJA BERZEDIHOMali slovenskú i americkú zástavu. A predtuchu, že vyhrajú obe lyžiarky

Preview

1. kolo online

2. kolo online

Fotogaléria

Vlhová (rozhovor)

Tajomstvo úspechu

Zeman (rozhovor)

Zápisník

Po prvom kole obrovského slalomu v Maribore postáva štvorčlenná rodinka pri lyžiarskej simulácii. Kým hlava rodiny si skúša lyžiarske oblúky, jeho manželka drží v rukách dve zástavy – slovenskú a americkú. „Komu držíte palce? Petre Vlhovej alebo Mikaele Shiffrinovej?“ pýtame sa zo zvedavosti. „Manžel s mladšou dcérou majú dvojité občianstvo. Najlepšie by bolo, keby zvíťazili obe,“ odpovedajú s úsmevom. To, že sa im netradičné želanie splní, nepredpokladal zrejme nikto z nás. Až dovtedy, kým Shiffrinová po príchode do cieľa druhého kola nemala navlas rovnaký čas ako Vlhová. Neuveriteľné. Mali pravdu. Americká a slovenská zástava vejú pri sebe nad stupňami víťazov, ale aj medzi fanúšikmi. „Teraz sme taká rarita. Každý sa túži s nami odfotiť. Asi som to predpovedal, keď som priniesol obe zástavy,“ tvrdí Peter, ktorý má slovenské i americké občianstvo. „Drukujeme obom lyžiarkam. Po pretekoch nám okrem Petry Vlhovej zamávala aj Mikaela Shiffrinová,“ prezrádza muž, ktorý žije na striedačku v Poprade a v New Yorku. V momente, keď si uvedomili, že ich takmer utopistické prianie sa po konci druhého kola vyplnilo, mali obrovskú radosť. „Bol to perfektný pocit, boli sme z toho hotoví. Manžel hovoril, že to privolal,“ prezrádza jeho manželka Renáta. Počas pretekov sa iní fanúšikovia na nich čudne pozerali. Prečo sa rozhodli priniesť obe zástavy? „Mikaela tu nemá veľa fanúšikov, tak sme jej chceli urobiť radosť. Napokon je šťastná spolu s Petrou, čo je úžasné,“ dodáva. Nuž, Svetový pohár v alpskom lyžovaní prináša rôzne príbehy.


Poliakom vypadla zo zostavy na MS veľká hviezda

Rafala Majku nahradí ďalší člen tímu Bora-Hansgrohe Pawel Poljanski.

BERGEN. Rafal Majka bude chýbať v zostave Poľska v pretekoch s hromadným štartom na majstrovstvách sveta v cestnej cyklistike v nórskom Bergene. Kolega Petra Sagana v tíme Bora-Hansgrohe a víťaz jednej z etáp na nedávnej Vuelte si sťažoval na bolesti chrbta a na lekárskych testoch v Nemecku mu diagnostikovali menší hematóm. Informuje o tom web cyclingnews.com s odvolaním sa na TVN24. Rafala Majku na svetovom šampionáte nahradí ďalší člen tímu Bora-Hansgrohe Pawel Poljanski. V silnej poľskej zostave figurujú aj Maciej Bodnar, Maciej Paterski, Michal Golas, Lukasz Wisniowski a tiež majster sveta spred troch rokov Michal Kwiatkowski. Bodnar a Marcin Bialoblocki sa predstavia aj v individuálnej časovke (20. 9.), resp. Bodnar vo farbách Bory nebude chýbať ani v tímovej jazde proti chronometru (17. 9.). Lídrom poľského tímu v pretekoch s hromadným štartom (24. 9.) a jedným z veľkých vyzývateľov Petra Sagana v boji o tretí titul majstra sveta bude práve Kwiatkowski. Saganov rovesník sa už nechal počuť, že práve so slovenským reprezentantom by si to rád rozdal pred cieľom o víťazstvo. Poliaci budú mať svoju favoritku aj v ženskej časti pretekov s hromadným štartom (23. 9.), kde bude mať medailové ambície Katarzyna Niewiadomá.


Najlepšie nemocnice majú v Ružomberku a Starej Ľubovni

Vyplýva to z hodnotenia zdravotníckych zariadení, ktoré zverejnil INEKO.

BRATISLAVA. Najlepšími nemocnicami sa v tomto roku stali Ústredná vojenská nemocnica SNP v Ružomberku a Ľubovnianska nemocnica, n. o. Vyplýva to z hodnotenia zdravotníckych zariadení, ktoré v pondelok zverejnil Inštitút pre ekonomické a sociálne reformy (INEKO). Ružomberská nemocnica zvíťazila v kategórii štátnych univerzitných a fakultných nemocníc a ľubovnianska v kategórii všeobecných nemocníc. Druhé miesto v sekcii štátnych univerzitných a fakultných nemocníc obsadila nitrianska nemocnica, tretie nemocnica v Banskej Bystrici. V kategórii všeobecných nemocníc obsadila druhé miesto Nemocnica Košice-Šaca, a. s. 1. súkromná nemocnica, tretie štátna Nemocnica Poprad, a. s. "Zdravotnícke zariadenia sme porovnávali v štyroch hlavných oblastiach. Ide o spokojnosť pacientov, kvalitu poskytovania zdravotnej starostlivosti, hospodárenie a transparentnosť," povedal na tlačovej konferencii Dušan Zachar z INEKO. Kompletný rebríček možno nájsť na webe nemocnice.ineko.sk. Silnou stránkou ÚVN v Ružomberku (1. miesto štátne univerzitné a fakultné nemocnice) sú spokojnosť pacientov a kvalita poskytovanej zdravotnej starostlivosti. Nemocnica má nízku mieru nutnosti opakovať operácie, takisto nízku úmrtnosť po operačných výkonoch a mozgových príhodách, tvrdí INEKO. "Jej slabinou je úmrtnosť na jednotke intenzívnej starostlivosti (JIS), mala by sa tiež popasovať s relatívne vysokým dlhom po lehote splatnosti," povedal Zachar. Fakultná nemocnica v Nitre (2. miesto - štátne univerzitné a fakultné nemocnice) má suverénne najlepšie hospodárske čísla zo spomínanej kategórie. Ako jediná uhrádza svoje faktúry načas. Takisto má nízku mieru nutnosti opakovať operácie a najnižšiu mieru úmrtnosti na JIS-ke. "Jej slabou stránkou je úmrtnosť na akútnu mozgovo-cievnu príhodu a tiež transparentnosť a otvorenosť voči verejnosti," uviedla Barbora Tholtová z Transparency International Slovensko (TIS). Jednoznačným lídrom v transparentnosti nemocníc je naopak, banskobystrická fakultná nemocnica (3. miesto - štátne univerzitné a fakultné nemocnice). "Hrdí sa tiež relatívne nízkymi číslami pri úmrtnosti na akútnu mozgovo-cievnu príhodu a pri úmrtiach po operáciách. Zlepšiť by sa mala v platobnej disciplíne - má vysoké záväzky po lehote splatnosti, ktoré rastú," povedal Zachar. Univerzitná nemocnica Bratislava skončila vo svojej kategórii na predposlednom mieste. Pri spokojnosti pacientov a v transparentnosti patrí medzi najhorších. Nízke body pri úmrtnosti na mozgovo-cievnu príhodu, spokojnosti pacientov či pokút od Úradu pre dohľad nad zdravotnou starostlivosťou (ÚDZS) získala fakultná žilinská nemocnica, ktorá sa umiestnila na konci rebríčka v kategórii štátnych univerzitných a fakultných nemocníc. Ľubovnianska nemocnica (1. miesto - všeobecné nemocnice) má podľa INEKO veľmi spokojných pacientov, nesťažujú sa často. Vyniká v nízkej úmrtnosti po operačných výkonoch, po mozgovo-cievnych príhodách a tiež aj na oddelení po preložení z JIS-ky. "Výrazne bodovala aj pre nízku potrebu rehospitalizácií a reoperácií pacientov," vysvetlil Zachar. Ide o najtransparentnejšiu nemocnicu vo svojej kategórii- INEKO tvrdí, že má výborné hospodárske čísla. Jej slabinou má byť miera úmrtnosti na JIS, tá je nad priemerom všeobecných nemocnica. Nemocnica v Košiciach-Šaci (2. miesto - všeobecné nemocnice) obhájila po roku líderskú pozíciu v celkovej spokojnosti pacientov. Veľmi dobré výsledky dosahuje pri ukazovateľoch úmrtností na JIS-ke, na akútnu mozgovo-cievnu príhodu či po operačných výkonoch. Spomedzi všeobecných nemocníc má však najčastejšiu rehospitalizovanosť pacientov do 30 dní. "Šačianska nemocnica má veľmi dobré finančné zdravie," uviedol Zachar. Nemocnica Poprad (3. miesto - všeobecné nemocnice) je premiantom v schopnosti uhrádzať všetky svoje záväzky. Počas ostatných štyroch rokov dokázala splatiť svoje faktúry načas, podľa INEKO vie i veľmi dobre generovať vlastné zdroje. Nedostáva príliš často a príliš vysoké pokuty od ÚDZS za zle poskytnutú zdravotnú starostlivosť. "Pri ukazovateli úmrtnosť na JIS patrí medzi najúspešnejšie "všeobecky", avšak pri úmrtnosti na lôžkovom oddelení po preklade z JIS sú jej bodové zisky už mierne podpriemerné. To isté platí aj pri úmrtnosti po porážke," povedal Zachar. Na posledných troch miestach rebríčka sa ocitli Nemocnica s poliklinikou Považská Bystrica, Nemocnica s poliklinikou Sv. Lukáša Galanta, a. s. a Nemocnica s poliklinikou Prievidza so sídlom v Bojniciach. Rebríček podľa INEKO nemožno považovať za komplexný obraz o kvalite zdravotníckych zariadení. Inštitút preberal štatistické údaje zo zdravotných poisťovní, ministerstva zdravotníctva, od samotných nemocníc ÚDZS či krajov.


Ústavný súd posúdi ústavnosť novely volebného zákona

KOŠICE. Ústavný súd (ÚS) SR v stredu prijal na ďalšie konanie podnet skupiny opozičných poslancov NR SR na posúdenie ústavnosti tohtoročnej novely volebného zákona. Zároveň však nevyhovel návrhu na pozastavenie účinnosti napadnutého ustanovenia. Podnet podali 43 opoziční poslanci zo strán SaS, OĽaNO-NOVA a Sme rodina. Sú presvedčení, že právna norma, podľa ktorej budú doplňujúce voľby primátorov, starostov a obecných poslancov v aktuálnom volebnom období vyhlásené najneskôr do 31. októbra 2017, upiera občanom volebné právo. Opozícia tiež tvrdí, že novela má byť v prospech košického primátora Richarda Rašiho (Smer). Podľa opozície totiž má zabezpečiť, aby v prípade jeho zvolenia za predsedu Košického samosprávneho kraja (KSK) nenastúpil do čela mesta nový primátor, ale človek, ktorého si vyberie Raši. Koalícia obvinenia odmietla. "Ústava garantuje všetkým voličom právo voliť svojich zástupcov. Máme tu však situáciu, kedy sme zákonom tento článok ústavy minimálne znásilnili. Preto dávame podnet na ÚS. Chceme vedieť, či došlo k porušeniu ústavy, alebo nie," vyhlásil v júli pre novinárov poslanec Martin Klus (SaS). Novelu volebného zákona parlament schválil v máji a po vetovaní prezidentom SR Andrejom Kiskom opätovne v júni. ÚS SR na neverejnom zasadnutí pléna zároveň odmietol návrh Krajského súdu v Bratislave na posúdenie ústavnosti časti zákona o potravinách. Ide o ustanovenie, podľa ktorého orgán úradnej kontroly potravín pri opakovanom porušení povinností pri výrobe alebo predaji potravín uloží pokutu od jedného milióna do piatich miliónov eur. Dôvodom odmietnutia návrhu Ústavným súdom bolo nesplnenie zákonom predpísaných náležitostí.


V Nemecku ubili na smrť muža, ktorý močil pri kostole

Močenie na cirkevné budovy v Nemecku vyvoláva obavy z poškodzovania budov.

FREIBURG. Štyria muži ubili na smrť muža, ktorý verejne močil pri kostole v nemeckom Freiburgu. Informovala o tom vo štvrtok polícia. Podľa agentúry DPA polícia pátra po štvorici mužov, ktorí minulý týždeň zasypali nadávkami a potom napadli 51-ročného muža, keď ho videli močiť pri kostole. Muž povedal o napadnutí svojmu synovi, kým v ten istý deň podľahol zraneniam. Pitva potvrdila, že zomrel v dôsledku útoku. Verejné močenie na cirkevné budovy začalo v Nemecku vyvolávať obavy. Má zhubný vplyv na pieskovcové základy budov a prinútilo úrady začať za ne vyberať vysoké finančné pokuty.


Radu Európy povedie chorvátska ministerka zahraničia

Zhromaždenie Rady Európy zvolilo Mariju Pejčinovičovu Buričovú.

ŠTRASBURG. Parlamentné zhromaždenie Rady Európy (PZ RE) zvolilo v stredu za novú generálnu tajomníčku Rady Európy chorvátsku ministerku zahraničných vecí a európskych záležitostí Mariju Pejčinovičovú Buričovú. Informovala o tom agentúra AFP. Za Pejčinovičovú Buričovú hlasovalo 159 z 268 členov PZ RE. V súboji o post porazila belgického ministra zahraničných vecí Didiera Reyndersa, informovala predsedníčka PZ RE Liliane Mauryová Pasquierová. Pejčinovičová Buričová sa ujme päťročnej funkcie 1. októbra 2019. Vystrieda Nóra Thorbjörna Jaglanda, ktorý stojí na čele Rady Európy od 1. októbra 2009, pred ním túto funkciu zastával Terry Davis z Británie. Kandidátov na funkciu generálneho tajomníka RE - Pejčinovičovú Buričovú a Reyndersa - predložil Parlamentnému zhromaždeniu ešte v marci Výbor ministrov Rady Európy, jej politický orgán.


O kvótach sa lídri na summite nerozprávali, podľa Fica by iba rozdeľovali

Zároveň zdôraznil, že za referendami, radikalizmom a extrémizmom stojí zlyhanie štandardných politikov.

BRATISLAVA. Okrem obsahu Bratislavského summitu Slovensku záležalo aj na formálnej stránke summitu. Neformálny obed dvadsaťsedmičky bez Veľkej Británie na lodi bol zároveň symbolom, že aj v Európskej únii sme na jednej lodi. Vyplýva to zo slov premiéra Roberta Fica, ktorý v nedeľu v relácii televízie TA3 V politike. Premiér hovoril aj o ochrane hraníc, migrácii a na tému spoločnej európskej armády. Premiér zároveň opätovne zhodnotil výsledky summitu. Podľa neho je podstatné, že jasne odznelo, že "chceme ísť ďalej v tomto jedinečnom projekte". Za Slovensko povedal, že "nevieme zabezpečiť prosperitu, stabilitu a bezpečnosť inak vo vnútri európskeho priestoru". Fico zároveň zdôraznil, že za referendami, radikalizmom a extrémizmom stojí zlyhanie štandardných politikov, a ak chceme zabrániť tomu, aby sa tieto skupiny dostali k moci, EÚ musí prísť s takými aktivitami a takým jazykom, ktoré presvedčia verejnosť, že je to dobrý projekt. Na otázku, či sa lídri rozprávali aj o kvótach, premiér odpovedal negatívne. „Na začiatku sme povedali, že sa chceme rozprávať o tom, čo nás spája. Chceli sme ukázať jednotu Európskej únie. Kvóty by nás iba rozdeľovali," povedal Fico. Pokiaľ ide o tému migrácie, zhoda je na ochrane hraníc. Na októbrovom riadnom zasadnutí Európskej rady by sa malo zriadenie Európskej pohraničnej a pobrežnej stráže do konca roka dostať do záverov. Fico sa v relácii vyjadril aj na tému spoločnej európskej armády. Za túto myšlienku sa už vyslovili jeho dvaja kolegovia z Visegrádskej štvorky, a to český premiér Bohuslav Sobotka a maďarský premiér Viktor Orbán. Podľa Fica ak chce byť EÚ rozhodujúcim hráčom, potrebuje aj silu. „Nebránim sa, aj keď mám nejaké výhrady, že by vznikli nejaké spoločné ozbrojené sily. Jedným dychom ale dodávam, že principiálne odmietam nejaké rinčanie zbraní," vyhlásil šéf slovenskej exekutívy. Dodal, že EÚ je geopoliticky slabá napriek tomu, že je to región, kde sa najlepšie žije, kde je mier. Domnieva sa, že je veľmi správne hovoriť o tom, ako posilniť posilnenie EÚ ako globálneho hráča. Tvrdí, že stále sú mnohé zahraničnopolitické témy, ktoré rozdeľujú. Príkladom sú sankcie proti Rusku. „Prekvapuje ma, že nie sme schopní zhodiť tie sankcie zo stola. Poškodzujú iba nás, nikoho iného," povedal premiér s tým, že ale nikdy nepôjde proti jednote EÚ. Zároveň avizoval, že na európskej pôde bude tvrdo žiadať, aby sa o sankciách rozprávalo a prípadne sa prehodnotili. Hostiteľ summitu zareagoval aj na kritiku z úst talianskeho premiéra Mattea Renziho a maďarského kolegu Viktora Orbána. Orbán podľa neho chcel viac, pokiaľ ide o tému migrácie a kvót, Renzi zase žiadal väčší tlak na podpisy zmlúv s tretími krajinami v Afrike, ktoré by boli obdobou zmluvy EÚ-Turecko, ktorá hovorí o zadržiavaní migrantov na území danej krajiny.


Hlavní podozriví zo škandálu s vajciami zostanú vo väzbe

Vo vyšetrovacej väzbe ostane dvojica podozrivých najmenej dva týždne.

AMSTERDAM. Najmenej ďalšie dva týždne zostanú vo vyšetrovacej väzbe obe kľúčové postavy škandálu okolo miliónov pesticídom Fipronil kontaminovaných vajec, šéfovia firmy ChickFriend so sídlom neďaleko holandského Utrechtu. Rozhodol o tom v utorok príslušný sudca v meste Zwolle, ktorý podozrenia voči obom zadržaným vyhodnotil ako dostatočne zdôvodňujúce predĺženie vyšetrovacej väzby. Mužov vo veku 24 a 31 rokov zadržali vo štvrtok minulý týždeň po sérii policajných razií v Belgicku a Holandsku a následne podrobili vyšetrovaniu. Cieľom vyšetrovania je objasniť ich podiel na rozšírení tzv. fipronilového škandálu, a to pre podozrenie z ohrozovania zdravia verejnosti a prechovávania zakázaných látok. Spomínaná firma mala údajne pri čistení hydinárskych fariem vedome používať prostriedky obsahujúce Fipronil. Kontaminované vajcia sa už objavili v najmenej 16 európskych štátoch a Hongkongu, informovala minulý týždeň Európska komisia, ktorá na túto tému pripravuje na september mimoriadny summit. Pre dospelých by konzumácia menšieho množstva takýchto vajec nemala predstavovať zdravotný problém, u detí je však zdravotné riziko výrazne väčšie. Pri konzumácii väčšieho množstva hrozia poruchy funkcie pečene, obličiek či štítnej žľazy, minimálne však nevoľnosti a závrate.


Kysučania obviňujú vládu z ignoranstva kvôli výstavbe diaľnice D3

Otvorený list je reakciou na vyhlásenie ministerstva dopravy o prioritách.

KYSUCKÉ NOVÉ MESTO. Petičný výbor za neodkladné dostavanie diaľnice D3 na Kysuciach odoslal predsedovi vlády SR Robertovi Ficovi a predsedovi Národnej rady SR Andrejovi Dankovi otvorený list, v ktorom vyjadruje nespokojnosť so súčasnou situáciou okolo výstavby dopravnej infraštruktúry na Slovensku a osobitne s výstavbou diaľnice D3. Na tlačovej konferencii o tom v pondelok v Kysuckom Novom Meste informoval predseda petičného výboru Ľubomír Jánoška. Otvorený list je podľa neho reakciou na vyhlásenie ministra dopravy Árpáda Érseka o prioritách ministerstva v budovaní dopravnej infraštruktúry do roku 2020. "Napriek ubezpečeniam zo strany ministerstva dopravy a Národnej diaľničnej spoločnosti (NDS), že ukončenie výstavby úsekov diaľnice D3 je jednou z priorít slovenskej strany a prioritou súčasnej dopravnej stratégie, skutočné výstupy z dielne ministerstva dopravy a NDS svedčia o opaku," uvádza v otvorenom liste petičný výbor.  "Svedčia o absolútnom ignorantstve objektívnych medzinárodne uznávaných kritérií pre stanovenie priorít a časovej postupnosti realizácie investičných úsekov, postupu ich prípravy, projektovej dokumentácie, majetkovoprávneho vysporiadania a vydávania právoplatných rozhodnutí a povolení," píše sa ďalej v otvorenom liste. Podľa primátora Kysuckého Nového Mesta Jána Hartela sa vo zverejnených prioritách nenachádza ani jeden úsek diaľnice D3. "Považujeme to za veľmi znepokojujúce a vnímam to ako neseriózny prístup. Nielen zo strany ministerstva, ale z môjho pohľadu aj zo strany vlády. Domnievam sa, že na takéto významné akcie, ktoré sa týkajú celého štátu, by mal byť spracovaný harmonogram alebo dlhodobý plán investícií. A mal by sa opierať o medzinárodne uznávané kritériá. Keby sa takto postupovalo, určite by sa tam D3 musela vyskytnúť," podotkol Hartel. "V mene petičného výboru, zastupujúceho 20.000 ľudí na Kysuciach, vás žiadame, aby ste neostali tomuto konaniu ľahostajní," píše sa v otvorenom liste. Predseda petičného výboru zdôraznil, že téma dostavby diaľnice D3 musí byť odpolitizovaná. "Pretože zaťaženosť dopravy 28.000 až 30.000 áut na tomto úseku je dopravná téma a takto to musíme riešiť. Petičný výbor rok pracuje na propagácii tohto problému. Pripravujeme veľký protest vo Svrčinovci, kde chceme poukázať na zaťaženie tranzitnou dopravou hlavne z Poľska a z Česka. Plánujeme obmedziť dopravu tak, aby to bolo vidieť v Poľsku aj v Česku," dodal Jánoška.


AUTORSKÁ STRANA LUCIE SIPOSOVEJStaré dobré časy podľa Šipky

Ozval sa mi jeden známy zo San Francisca. Miluje operu a vybral sa s priateľkou na operné turné po Európe. Chodia z mesta do mesta a všade si pozrú nejaké veľdielo. Londýn – Paríž – Berlín – Praha – Bratislava – Viedeň – Milano – New York a domov. Neviem, ako sa do toho zoznamu zatúlala Bratislava, ale odhovárať ich nebudem. Prišli. Že nech prídem po Suchoňovej Krútňave za nimi do mesta. Vojdem do exkluzívnej ázijskej reštaurácie v centre. Je tam prítmie a veľa ľudí. Chvalabohu, je sobota. Bratislava pôsobí relatívne živo. Nikde ho nevidím. Je to černoch, možno preto. Splýva s prostredím. Aha, už ho vidím. Priateľka je mi chrbtom. Útla blondínka. Warren ma zbadá a vycerí na mňa svoje biele zuby. Otočí sa aj blondínka. Jej biela tvár vystúpi z tmy. Preľaknem sa. Tá plavá dáma má za sebou mnoho plastických operácií. Má dievčenskú postavu aj tvár, ale krk prezrádza jej vysoký vek. Takýto zjav som ešte nevidela. U černocha ťažko hádať vek, ale tipujem ho na štyridsiatku. Jej ťahá na sedemdesiatku, dám na to svoj mladý krk. Plavá dáma je hrozne milá a Warren ju celý čas nežne drží za ruku. Je to dojímavé. Takmer ich ani nepočúvam, tak ma zaujalo to mimoslovné, čo plynie paralelne. Vidieť, že plavá dáma musela byť v mladosti krásna, možno baletka. Dnes vedie nejakú veľkú neziskovku, venuje sa charite. - Look, Šipka! Pyšne mi ukazuje selfie v mobile, kde sa po jej boku usmieva sám prezident Obama. Odovzdával jej nejakú trofej za zásluhy. Warren sa inak dosť podobá na Obamu. Začneme hovoriť o tom, že o chviľu Obama odíde a zostane len obava. Lady and the Trump. Rozprávka, komédia alebo katastrofa? - Oh, God, na začiatku nás Donald pobavil, ale postupne sme zisťovali, že to nemá byť vtip. Ono sa to myslí vážne! - Hillary by po tých mailových škandáloch za normálnych okolností mala sedieť v base, ale ak by išla do basy, kto by bol prezident? Donald? Oh, God. V týchto absurdných voľbách by som sa hádam riadil už len pravidlom, že dáma má prednosť, trafil klinec po hlavičke Warren. Jedno horšie než druhé. Donald je nový vietor, šoumen, nečakané prekvapenie, prísľub, republikán. A za republikánov sa vždy v Amerike lepšie žilo, hovoria. Niektorí moji známi ho idú voliť, lebo veď peniaze má, okrádať nebude. Nebude to jeho hlavný záujem, ide mu o dobrú vec. Ale ostatní známi oponujú, že Donald je gambler, čo niekoľkokrát zbankrotoval. Vždy sa postavil na nohy, ale hazardovať s Amerikou nie je ako hrať sa s vlastným majetkom. Trump je predsa prezident na hanbu sveta! Ale bol už aj G.Bush junior a prežili sme, hovorím ja. Hillary je zas na scéne tak dlho, až si na ňu celý svet zvykol. Vie, čo od nej čakať aj nečakať. Je to ten typ, čo jednými dverami vyhodíš a vráti sa druhými. Až jej nakoniec vyhovieš, nech už dá pokoj. Nech si odprezidentuje, naplní ambíciu a konečne zmizne. Je to v podstate jedno. Každý niečo pokazí, aby mal čo ten ďalší naprávať. Nikdy nebolo lepšie ani horšie. Stále sa to strieda. - V týchto absurdných voľbách by som sa hádam riadil už len pravidlom, že dáma má prednosť, trafil klinec po hlavičke Warren. Po večeri sa plavá dáma začala na stoličke nepokojne hmýriť. Pri takej debate niet divu. - I want to have some fun! Real fun! No Trump fun! Is here any show club? Cabaret? Zaskočila ma. - There must be a cabaret club here! We are in Europe! Vyjdeme na ulicu. Zavriem oči a snažím sa predstaviť si to, čo si predstavuje ona. Kabaret. Paríž, Viedeň, Berlín. Veď tam boli na opere! Asi tam bol aj kabaret... Oh, God, ako jej rozumiem. V kabarete sa aj Trump stáva večným vtipom.. Život zostáva ... kabaretom. Bratislava. Za zavretými očami vidím Tatra revue, čo vznikla v 50. rokoch. V rokoch, keď nevznikalo nič. Alebo naopak, za čistou zábavou a ľahkosťou, tancom a spevom, vznikali tie najväčšie skvosty, ukryté pod rúškom zákazov. Ale aj tá pozlátka bola skvostná. Taká trblietavá, že medzi riadkami zakryla naše malé veľké revolúcie. Pod lampou je najväčšia tma. - Šipka, zobuď sa! Take us to cabaret! - You mean striptease club?! - No!!! Samozrejme, že nemajú na mysli striptízový podnik.. Chcú zábavu, radosť, smiech, tanec, spev, šou... to, čo tu nemáme... Amerika je mladá krajina, ale nájdete tam veľa krásnych ruín z 19. a 20. storočia. Starých krčmičiek a kabaretov. Opatrujú si to staré dobré. Európa je stále modernejšia a to staré dobré je v Amerike. Európski vysťahovalci sa snažia uchovať európske tradície a Európania chcú byť moderní ako Američania, aj keď to nikdy nepriznajú. Ale Američania sú moderní v úplne iných veciach. Vedela by som uviesť toľko pozitívnych príkladov, ale zastavím sa, lebo kandidujú Donald a Hillary. A nie sme v kabarete. Niekde vyhráva živá hudba. Záchrana. Zázraky sa dejú. Napneme sluch a prenasledujeme tie živé tóny. Vychádzajú z nenápadnej uličky. Led Zeppelin Stairways to heaven. Schody do neba. Presne tak. Plavá dáma má slzy na krajíčku. Schytí Warrena a on oddane nasleduje jej vedenie v tom tichom dvore. A všetci traja začneme skákať od radosti. Chytíme sa za ruky a skackáme smerom ku vchodu. Tam nás privíta úchvatný liliput a pýta si vstupné, ale nám to vôbec neprekáža. Našli sme, čo sme hľadali! - O čo ide? - Welcome to cabaret! Dnes bude kankán, vystúpi operná diva a príde aj kúzelník! To naozaj?! Sme v kabarete?! Sníva sa mi?! Sen sa stal skutočnosťou?! - Šipka! You are wonderful! Chcela si nás obalamutiť, vraj v Bratislave nie je kabaret! Jasné, že je! Veď ako by to bolo… Jasné, že je… veď ako by to bolo… Stará dobrá Európa. Tento text ste mohli čítať vďaka tomu, že platíte za obsah. Vážime si to.


Rastislav Dej prispel dvomi asistenciami k výhre Vítkovíc, Skalického gól nepomohol

Pozrite si výsledky piatkových zápasov 16. kola českej extraligy.

PRAHA. Slovenský hokejový útočník Rastislav Dej prispel dvomi asistenciami k víťazstvu Vítkovíc 3:2 nad Mladou Boleslavou v piatkovom zápase 16. kola českej extraligy. Hosťom nepomohol ani gól Pavla Skalického. Zo slovenských legionárov sa strelecky presadil v piatok aj Juraj Bezúch, ktorý sa gólom podieľal na výhre Mountfieldu Hradec Králové nad PSG Berani Zlín (4:2). Po jednej asistencii si pripísali jeho spoluhráči Roman Kukumberg a Lukáš Cingeľ. Česká Tipsport extraliga - 16. kolo: Góly: 7. a 8. Werek - 23. Balán Góly: 2. Roman, 33. Lev (DEJ), 60. Šidlík (DEJ) - 13. D. Šťastný, 33. SKALICKÝ Góly: 7. Redenbach, 40. M. Kvapil - 38. Koblasa Góly: 9. Vincour, 23. BEZÚCH (KUKUMBERG), 28. F. Pavlík (CINGEĽ), 50. Dragoun - 21. Herman, 28. Nosek


Pozrite sa, aký rozpočet budú mať budúci rok ministerstvá

Rozhovor Šramko

Parlament schválil rozp...

Rozhovor Baláž

Ministerstvá

Dôležité čísla

O takmer miliardu menej dostane ministerstvo dopravy.

BRATISLAVA. Ministerstvo práce, obrany a vnútra. To sú ministerstvá, ktoré dostanú v budúcom roku zo štátneho rozpočtu výraznejšie viac ako tento rok. Ministerstvo práce na čele s Jánom Richterom si má prilepšiť približne o 190 miliónov eur. Z peňazí by sa mali financovať aj niektoré opatrenia, ktoré prezentovala koalícia v sociálnom balíku. Ide napríklad o príspevok pri presťahovaní rodiny za prácou, ktorý môže byť podľa premiéra Roberta Fica aj vo výške päťtisíc eur. Dodatočné peniaze sú však určené aj na zvýšenie príplatkov za prácu počas víkendu a sviatku či za prácu v noci, so zavedením 13. a 14. platu, ako aj s oslobodením príjmov z dohôd dôchodcov. Ministerstvo obrany zase dostane viac peňazí na rozvoj komunikačných a informačných systémov, nákup dopravných prostriedkov a modernizáciu leteckej techniky, vrátane nákupu vrtuľníkov. Na druhej strane stojí ministerstvo dopravy, ktoré budúci rok dostane zo štátneho rozpočtu menej peňazí.Dôvodom sú eurofondy. Do balíka peňazí, ktoré jednotlivé ministerstva dostávajú totiž financmajster rozratúva aj eurofondy a rovnako aj peniaze na ich spolufinancovanie. „Zložitý proces schvaľovania veľkých projektov v Bruseli má za následok, že peniaze, ktoré štát vyčerpal v minulých rokoch, sú až teraz postupne preplácané. Ministerstvo dopravy má vo svojom rozpočte na rok 2018 dosť prostriedkov na pokračovanie výstavby stavieb,“ vysvetľuje hovorkyňa ministerstva dopravy Karolína Ducká. Ako ďalej dodáva, ministerstvo dokonca bude môcť dať v budúcom roku viac do podpory cestnej a železničnej infraštruktúry či do cestovného ruchu.


Ukrajina zamietla Saakašviliho žiadosť o udelenie štatútu utečenca

Kyjev bude mať teraz právo Saakašviliho vyhostiť alebo deportovať.

KYJEV. Ukrajinská migračná služba v utorok zamietla žiadosť bývalého odeského gubernátora Michaila Saakašviliho o udelenie štatútu utečenca na Ukrajine. S odvolaním sa na vyhlásenie ukrajinského generálneho prokurátora Jurija Lucenka o tom v utorok informovala agentúra RIA Novosti, podľa ktorej má teraz Kyjev právo Saakašviliho vyhostiť alebo deportovať. V rodnom Gruzínsku je Saakašvili stíhaný pre údajné zneužitie moci a nezodpovedné nakladanie s verejnými prostriedkami. Dopustiť sa ho mal v rokoch 2004-2013, keď bol gruzínskym prezidentom. Po odchode z Gruzínska Saakašvili odišiel na Ukrajinu, kde mu prezident Petro Porošenko v roku 2015 zveril úrad guvernéra Odeskej oblasti. Saakašvili však od začiatku pôsobenia na Ukrajine poukazoval na nečinnosť kyjevských úradov v boji proti úplatkárstvu a začal z neuspokojivého stavu obviňovať priamo Porošenka. Konflikt s prezidentom vyvrcholil tento rok v lete odobratím ukrajinského občianstva Saakašvilimu, keď sa zdržiaval v zahraničí. Gruzínsky politik sa potom v septembri na Ukrajinu vrátil, keď ho cez poľsko-ukrajinský hraničný priechod doslova preniesli jeho stúpenci. Koncom septembra uložil súd vo Ľvove Saakašvilimu neveľkú pokutu za nezákonné prekročenie hranice. Lucenko v utorok súčasne obvinil Saakašviliho, že prekročil pomyselnú hranicu, keď na Ukrajine "rozpútal provokácie" s cieľom "uzurpovať si moc". Dodal, že vyšetrovatelia majú o tom k dispozícii fakty. Saakašviliho Hnutie nových síl bolo minulý týždeň spoluorganizátorom demonštrácií pred budovou parlamentu v Kyjeve, ktorých účastníci žiadajú zrušenie poslaneckej imunity na Ukrajine, reformu tamojšieho volebného systému a vznik protikorupčného súdu.


DNES PÍŠE ELENA ELEKOVÁSexuálna, protidrogová a iné výchovy

Je trochu zarážajúce, že verejnosť tak excituje problém sexuálnej výchovy, ale až tak ju netrápi, na akej úrovni je v školách napríklad protidrogová prevencia.

Autorka je lekárka a spisovateľka Nedávno sa v istom rádiu pýtali ľudí na ich názor na heslo „sex až po svadbe“. Odpovede prevažne v zmysle „nekupujem mačku vo vreci“ občas prerušilo osamelé, nábožensky podfarbené volanie po mravnosti a spoznávaní iných kvalít. Poniektorým sa to síce nezdalo od veci – veď „je predsa toľko dôležitejších vecí v partnerstve“, ale zároveň aj nereálne. No a k tomu reči o tom, že svadby predsa už dnes nebývajú, aj keď štatisticky vraj ich počet v poslednom čase vzrástol. Podľa štatistík poklesol aj počet rozvodov, ale štatistiky, to sú potvory. Keď som pred piatimi rokmi robila menší projekt o sexuálnej výchove deviatakov, v krátkom dotazníku si prialo mať rodinu takmer každé z opýtaných detí a partnera úplne všetci. Väčšina tiež ešte verila v „skutočnú lásku“, už ale neverili v „lásku bez sexu“. Vernosť pritom považovali za veľmi dôležitú. Cieľom bolo najprv zistiť, čo vlastne decká o sexe vedia – po stránke anatómie, fyziológie, patológie a aké sú k veciam ich názory a postoje. Potom ich vedomosti doplniť, či skorigovať a diskutovať o postojoch. V skratke: vedeli toho síce naoko dosť, ale pritom im chýbali úplné základy. Dokonca aj tie z osnov biológie siedmeho ročníka. Ale čo je podstatné: viac ako sexuálne techniky ich nakoniec zaujímali vzťahy. Nikdy viac som v škole nezažila také ticho a sústredené pohľady, ako keď sme rozoberali, o čom je vlastne dobrý, zdravý vzťah a prečo je dobré (bez moralizovania) sa so sexom zbytočne neponáhľať. Ako lekárke, navyše so skúsenosťami v psychologickom poradenstve, mi možno mohli veriť viac ako svojim pedagógom, ktorých poznajú z dennodenného kontaktu. Aj preto si školy k podobným témam neustále pozývajú ľudí zvonku. Majú síce svojich koordinátorov pre sexuálnu výchovu, podobne ako pre drogovú problematiku, ale stále k nim prúdia programy z rôznych organizácií. Ktoré však majú rôznu kvalitu. Drogy a sexualita spolu veľmi úzko súvisia a je trochu zarážajúce, že verejnosť tak excituje problém sexuálnej výchovy vo všeobecnosti, ale až tak ju netrápi, na akej úrovni je v školách napríklad protidrogová prevencia, kto všetko sa na nej podieľa (často veľmi nárazovo a nesystematicky) a s akým efektom. A že netreba zabúdať, že zlá prevencia je horšia než žiadna. A tiež, že sexuálna aj drogová problematika sa najviac stále vyučuje práve „na ulici“. Napríklad v takom rádiu. Tento text ste mohli čítať vďaka tomu, že platíte za obsah. Vážime si to.


KOMENTÁR TOMÁŠA PROKOPČÁKABlázni. Tí, ktorí naozaj riskujú demokraciu

Politici by sa mali naučiť jednoduché: povedať prepáčte, mrzí nás, vyšetríme a dobre bude.

Panikáriť, že nenulová časť bláznov v našej krajine považuje diktatúru za lepšiu alternatívu k súčasnej demokracii, je trochu predčasné. Takisto by ste namerali (možno) štvrtinu z oslovených, ktorí by vám tvrdili čosi o mimozemšťanoch pristávajúcich kdesi na Poľane či o sprisahaní hriankovačov, čo tajne zvyšujú ceny elektriny. Toľko totiž vraví obyčajné normálne rozdelenie (aj) inteligencie v populácii. To nie je prekvapujúce. Prekvapujúce je, že v tejto krajine sa iní blázni stále pokúšajú prekryť všetkých tých „kamarátov“ a predsedníctva a široké tunely insitnými videami. Lenže gaussovské krivky ukazujú aj čosi iné: menšina na oboch koncoch síce môže prekvapiť odpoveďou na akúkoľvek otázku. No nad nimi sa zdvíha kritická masa a v nej ukrytí (trebárs) rehotajúci sa fašisti – a akoby si toto slovenskí politici svojím konaním odmietali pripustiť. Naopak, robia všetko preto, aby sa pohla. Namiesto toho, aby zvládli jednoduché: povedali prepáčte, mrzí nás, vyšetríme a "nebojte sa, dobre bude".


Hurikán zničil infraštruktúry, Google dodá internet balónmi

Loon nie je len projektom pre expanziu do nových krajín. Balóny pomáhajú pri katastrofách.

SAN JUAN, BRATISLAVA. Portoriko po prechode ničivého hurikánu nezostane bez komunikačných infraštruktúr. Google nad krajinou sprevádzkuje svoju technológiu Loon, aby poskytol zázemie na prenos dát, rýchlu komunikáciu a na telefonovanie. Firma získala všetky potrebné licencie. Hoci sa ničivý živel prehnal krajnou pred takmer tromi týždňami, dodnes sa operátorom nepodarilo sprevádzkovať viac ako 17 percent pôvodnej infraštruktúry. Mnohé časti krajiny sú stále bez elektrickej energie. Google preto podľa magazínu USA Today sprevádzkuje svoj systém balónov, aby nad krajinou vytvoril dostatočne hustú komunikačnú sieť s prepojením k internetu. Balóny sa budú vznášať vo výške viac ako 19 kilometrov, aby svojim signálom pokryli čo najväčší okruh. Firma technológiu testovala na Novom Zélande, v Indonézii, v máji pomohla vytvoriť dočasnú infraštruktúru v Peru, ktoré čelilo intenzívnym záplavám. Prednosťou Loonu je rýchle vybudovanie pokrytia s nízkymi investičnými nákladmi. Stačí len nakonfigurovať prístupové zariadenia a vypustiť ich na balónoch do vzduchu. Loon prepojí svoju vlastnú infraštruktúru s dátovými sieťami miestnych operátorov a telekomunikačných firiem. Výsledkom by mali byť ich služby, no cez novú dočasnú infraštruktúru.


Európska komisia navrhne zrušenie striedania času

S návrhom musí ešte súhlasiť europarlament a jednotlivé členské štáty EÚ.

BERLÍN. Európska komisia navrhne zrušenie letného času v Európskej únii. Predseda EK Jean-Claude Juncker to uviedol v rozhovore pre nemeckú televíziu ZDF, informovala agentúra DPA. Prianie zrušiť striedanie času podľa neho vyjadrili občania EÚ v nedávnej verejnej konzultácii. Aby ale bol zavedený jednotný celoročný čas, musel by s návrhom komisie súhlasiť aj Európsky parlament a jednotlivé členské štáty EÚ. "Ľudia to chcú, my to urobíme," povedal Juncker. Predseda Európskej komisie reagoval na verejnú konzultáciu, v ktorej sa prevažná väčšina zo 4,6 milióna občanov EÚ, ktorí sa do nej zapojili, vyslovila pre zrušenie prechodu na letný čas. Európska komisia oficiálne zverejnila predbežné výsledky, podľa ktorých sa za odstránenie zmeny času vyjadrilo 84 percent respondentov. Najväčší záujem o anketu prejavili ľudia v Nemecku, odkiaľ ich hlasovali tri milióny. Aby občania Európskej únie mohli prestať každý polrok posúvať ručičky na hodinách, museli by s návrhom Európskej komisie vyjadriť súhlas ešte poslanci Európskeho parlamentu a jednotlivé členské štáty EÚ. Agentúra DPA napísala, že podpora návrhu zo strany europarlamentu je prakticky istá. Práve parlament tento rok vo februári vyzval EK, aby posúdila prínosy a riziká striedania letného a zimného času a prípadne navrhla ukončenie tejto praxe, ktorá má viacero odporcov. Postup europarlamentu bol reakciou na občianske iniciatívy a petície, ktoré sa niekoľko rokov odvolávajú na možné negatívne dopady striedania času na zdravie. Podpora návrhu medzi členskými štátmi už tak jednoznačná nie je, poznamenala DPA, podľa ktorej sú veľkými zástancami zrušenie prechodu na letný čas napríklad Estónsko, Lotyšsko, Litva či Fínsko. Výskumníci z europarlamentu sa ešte vlani v októbri zhodli, že posunutie ručičiek má negatívny vplyv na zdravie obyvateľov Únie. „Dosah na ľudský biorytmus môže byť oveľa vážnejší, ako sa pôvodne predpokladalo,“ uvádza sa v správe. Jedným z prvých, kto s myšlienkou striedania času prišiel, bol šiesty americký prezident Benjamin Franklin. Už v tom čase hovoril o lepšom využívaní denného svetla, aby ľudia míňali menej sviečok. Prvýkrát sa zaviedol letný čas v Európe počas prvej svetovej vojny, kde hlavným argumentom na zavedenie bolo šetriť uhlím a žiarovkami. S rovnakým argumentom sa na pár rokov striedal čas aj v období druhej svetovej vojny. Na Slovensku sme sa pre striedanie definitívne rozhodli v roku 1979. O minimálnych úsporách hovoria zase naši energetici, podľa ktorých je možné hovoriť prevažne len o šetrení na osvetlení. „Pri priemerných hodnotách spotreby je možné odhadnúť úsporu pre domácnosti približne na úrovni 1,2 percenta a pre podnikateľov 0,3 percenta," vysvetľuje pre SME hovorca Západoslovenskej energetiky Peter Bednár. V Spojených štátoch amerických robili na túto tému viacero analýz. V roku 2006 v štáte Indiana z experimentu napríklad vyplynulo, že časová zmena zvýšila spotrebu elektrickej energie domácnosti o jedno až štyri percentá ročne.


Slovenský pretekár Maťo Homola je novým ambasádorom OMV

Mladý pretekár sa stal novým ambasádorom OMV.

BRATISLAVA. Ako jediný Slovák odjazdil celý pohár FIA WTCR a novú sezónu v súťaži TCR Europe odštartoval skvelým víťazstvom. Slovenský automobilový pretekár Maťo Homola sa stal ambasádorom palív OMV. „Kvalita paliva sa naozaj odráža na výkone i životnosti motora, takže jeho výber je veľmi dôležitý. Auto vám všetko spočíta a za kvalitné paliva sa odvďačí dobrou službou,“ vraví slovenský jazdec. Sám tvrdí, že preferuje iba palivá od kvalitných výrobcov. Je teda náhoda, že si OMV vybralo práve Homolu? „V Maťovi sa snúbi mladícka dravosť s absolútnou profesionalitou. Športové srdce a túžba po maximálnych výkonoch je to, čo nás spája,“ hovorí Michaela Kuzmínová, Marketingová manažérka, OMV Slovensko. Homola v súčasnosti patrí k najúspešnejším slovenským pretekárom. Túto sezónu ho priaznivci môžu vidieť na okruhoch v rámci šampionátu cestovných vozidiel TCR Europe. Odštartoval ho ukážkovo - na Hungaroringu vyhral kvalifikáciu i samotné preteky. Ako si bol spokojný s minulou sezónou vo WTCR? „Jazdil som v nekonkurencieschopnom aute, takže moje výsledky neboli v celkovom hľadisku príliš úspešné. Avšak vyhral som ten najťažší závod, ktorý tam bol. Štvornásobného majstra sveta som za chrbtom dokázal udržať celé preteky.“ Jazdí sa ti v rámci šampionátu TCR Europe lepšie? „Je to určite lepšie. Teraz jazdím väčšinou vpredu a konkurencia je tam omnoho viac vyrovnaná. Prvá 15-tka jazdcov môže kedykoľvek vyhrať, takže je to naozaj našlapané. Mne sa podarilo dokonca vyhrať hneď prvé preteky a dokázal som, že patrím dopredu. Neskôr však prišli aj technické problémy a havárie, čo mi žiaľ zobralo množstvo bodov. To ma síce mrzí, ale napriek tomu som spokojný.“ Najbližšie preteky ťa čakajú na trati v Barcelone. Ideš teda vyhrať? „Do každých pretekov idem s najvyššími ambíciami, takže áno, idem vyhrať.“ Maťo Homola v piatok absolvuje tréningy na okruhu Circuit de Catalunya a v sobotu 21. septembra štartuje o 17:45 zo štvrtého miesta. Mladému slovenskému pretekárovi držíme palce.


Sýria a KĽDR vedú podľa Asada vojnu proti divokým ambíciám mocností

Sýrsky prezident uviedol, že Sýria a Severná Kórea bojujú o právo na sebaurčenie, národnú suverenitu a bezpečnosť.

PCHJONGJANG. Sýria a Severná Kórea spoločne kladú odpor divokým ambíciám veľkých mocností, ktoré sa usilujú ovládať iné krajiny, uviedol sýrsky prezident Bašár Asad v telegrame zaslanom vodcovi KĽDR Kim Čong-unovi pri príležitosti 105. výročia narodenia zakladateľa KĽDR Kim Ir-sena. "Naše dva spriatelené štáty oslavujú toto výročie a zároveň vedú vojnu proti divým ambíciám veľkých mocností usilujúcich sa v rámci svojej expanzívnej a dominančnej politiky o podmanenie iných krajín, pričom ich chcú pripraviť o právo na sebaurčenie," uvádza sa v telegrame, z ktorého cituje agentúra KCNA. Sýria a Severná Kórea bojujú o právo na sebaurčenie, národnú suverenitu a bezpečnosť, uviedol v komuniké Asad, vyjadrujúc presvedčenie, že "priateľské a kooperačné vzťahy medzi týmito dvoma krajinami budú silnieť v súlade so záujmami oboch národov". Asad zároveň pogratuloval Kimovi k piatemu výročiu jeho nástupu k moci. Kim Čong-un sa stal vodcom KĽDR po smrti svojho otca Kim Čong-ila v decembri 2011. Zároveň je predsedom Kórejskej strany práce, ako aj výboru pre štátne záležitosti. Je i vrchným veliteľom ozbrojených síl s hodnosťou maršala.


Plavčan chce zvýšenie platov učiteľov presadiť zákonom

Zákon by mal platiť pre všetky kategórie pedagogických a odborných zamestnancov.

BRATISLAVA. Minister školstva Peter Plavčan (nom. SNS) plánuje v máji predložiť na rokovanie vlády a parlamentu zákon, ktorým chce presadiť šesťpercentné zvýšenie platov učiteľov od 1. septembra tohto roku. Týkať sa to bude aj pedagogických a odborných zamestnancov v materských školách, základných umeleckých školách, školských kluboch detí či centrách voľného času, ktoré spadajú pod mestá, obce. Združenie miest a obcí Slovenska (ZMOS) však dlhodobo upozorňuje, že obce a mestá nemajú vo svojich rozpočtoch peniaze na takéto zvýšenie platov. "Podľa môjho presvedčenia, a tak isto aj s ohľadom na to, že platy učiteľov sú naozaj nízke a je ich potrebné výrazne zvýšiť, a to aj za horizont vládnutia tejto vlády, predložím v máji na rokovanie vlády aj Národnej rady SR návrh zákona aj so zmenou prílohy o šesťpercentnom zvýšení platov učiteľov," uviedol vo štvrtok Plavčan po rokovaní s predsedom Odborového zväzu pracovníkov školstva a vedy na Slovensku Pavlom Ondekom. Tento zákon bude podľa jeho slov platiť pre všetky kategórie pedagogických a odborných zamestnancov. "Potrebujeme vedieť konkretizáciu, čo sa bude diať s pedagógmi, ktorí pôsobia v materských školách, ZUŠ, školských kluboch detí a centrách voľného času. Pán minister dal prísľub. Prísľub je ten, že presadí, aby sa od 1. septembra 2017 dočkala aj táto skupina zvýšenia platov," dodal Ondek. Šéf školských odborárov uviedol, že rezort školstva má vo svojom rozpočte financie na zvýšenie platov učiteľov v rámci prenesených kompetencií. Mestá a obce by mali podľa neho financie na zvýšenie platov nájsť vo svojich rozpočtoch. Rokovania na túto tému budú pokračovať aj budúci týždeň, keď sa má minister stretnúť so zástupcami ZMOSu a následne opäť so školskými odborármi. ZMOS dlhodobo hovorí, že zvýšenie platov bude pre rozpočty miest a obcí problém. Taktiež považujú za neprijateľné, aby sa platy pedagogických a odborných zamestnancov zvyšovali v priebehu roka. V súčasnosti základné a stredné školy spadajú pod prenesené kompetencie miest a obcí, čo znamená, že peniaze na ich chod prichádzajú priamo od štátu vo forme normatívu na žiaka. Materské školy, ZUŠ, CVČ, školské kluby detí, školské jedálne, školské internáty patria pod originálne kompetencie miest a obcí a ich chod je platený z podielových daní miest a obcí.


Neďaleko českých Ločeníc havaroval autobus, jeden cestujúci zomrel

PRAHA. Pri nehode autobusu v južných Čechách vo štvrtok zahynul jeden človek a ďalších jedenásť ľudí utrpelo zranenia, z nich dvaja sa zranili ťažko. Incident sa stal približne o 8:15 pri obci Ločenice v okrese České Budějovice a na mieste nehody musel zasahovať aj záchranársky vrtuľník, informuje portál iDNES.cz. V čase nehody sa v autobuse nachádzalo 13 cestujúcich a vodič. Z havarovaného vozidla ich museli vyslobodiť hasiči. Záchranári okrem nich na mieste ošetrili aj jedného svedka nehody. Autobus havaroval po tom, ako dostal šmyk. "Zhruba 40-ročný vodič dostal v zákrute šmyk, zišiel z cesty a narazil do stromu," vysvetlil hovorca juhočeskej polície Jiří Matzner. Príčinu nehody už polícia vyšetruje. Predpokladá sa, že vodič dostal šmyk preto, že neprispôsobil jazdu poveternostným podmienkam, keďže v kraji od rána sneží.


Samsung zastavil výrobu problémového Galaxy Note 7

Potopia problémy firmu?

Výbušná séria

Keď vybuchujú batérie

Zastavili výrobu

Problémy so vznietením telefónov sa prejavujú aj u opravenej verzie.

SOUL, BRATISLAVA. Juhokórejský Samsung končí s výrobou svojho chytrého telefónu Galaxy Note 7 kvôli pretrvávajúcim problémom so vznietením batérie. Predtým už firma pozastavila celosvetový predaj svojho vlajkového prístroja, ktorý mal byť hlavným konkurentom nového iPhonu v predvianočnej nákupnej sezóne.  Firma vo vyhlásení pre burzu uviedla, že urobila záverečné rozhodnutie o zastavení výroby v záujme bezpečnosti spotrebiteľov, uviedla agentúra AP. Samsung už v utorok oznámil, že sa rozhodol zastaviť predaj telefónov Galaxy Note 7, pretože problémy so vznietením batérií sa objavujú aj u opravenej verzii prístrojov.  Vyzval aj majiteľov všetkých týchto prístrojov, aby ich vypli a prestali používať, kým najnovšie správy o závade neprešetrí. Galaxy Note 7 firma uviedla na trh v auguste a prístroj mal konkurovať najnovšiemu iPhonu. Kritika ho dobre prijala a jeho prvým problémom bol jeho nedostatok kvôli vysokým predbežným objednávkam.  Po niekoľkých dňoch od začiatku predaja sa však začali objavovať na sociálnych sieťach obrázky zhorených prístrojov, čo bol prvý náznak toho, že je s prístrojom niečo v neporiadku. Samsung sa tiež rozhodol zastaviť výmenu už skôr predaných telefónov Galaxy Note 7 za opravenú verziu. "Spolupracujeme s príslušnými úradmi na prešetrení znovuhlásených prípadov zahŕňajúcich Galaxy Note 7," uviedla firma. Akcie spoločnosti na vyhlásenie reagovali výrazným poklesom. Krátko po začatí obchodovania na burze v Soule si odpisovali až päť percent na 1,596 milióna wonov (približne 1350 eur), čo predstavovalo najnižšiu úroveň od konca septembra. Neskôr časť strát zmazali a okolo 3:00 SELČ vykazovali pokles o zhruba 3,6 percenta. Samsung začiatkom septembra oznámil, že kvôli prehrievaniu batérií a nebezpečenstvu vznietenia sťahuje 2,5 milióna telefónov Galaxy Note 7 z desiatich trhov vrátane juhokórejského a amerického. Zákazníkom ponúkol finančnú kompenzáciu či výmenu za opravenú verziu telefónu, ktorej batérie mali byť bezpečné. Teraz sa však objavili informácie o vznietení už vymenených prístrojov. "Možno to znamená smrť značky Note 7. Ktovie, či ju budú môcť vrátiť na trh," uviedol analytik Edward Snyder zo spoločnosti Charter Equity Research. Juhokórejské médiá a zdroje agentúry Reuters už v pondelok uviedli, že Samsung sa po dohode s čínskymi a americkými úradmi rozhodol pozastaviť produkciu telefónov Galaxy Note 7. Americkí mobilní operátori AT & T a T-Mobile US už v nedeľu večer oznámili, že prestávajú predávať prístroje Note 7 a vymieňať zákazníkom ich staršie verzie za nové. Americká Komisia pre bezpečnosť spotrebných výrobkov (CPSC) označila zastavenie predaja za správne rozhodnutie. "Žiadni ľudia by nemali byť nútení žiť v obavách, že ich telefón predstavuje hrozbu pre nich, ich rodinu či ich majetok," uviedol predseda komisie Elliott Kaye. CPSC, juhokórejské úrady ako aj Samsung vyzývajú spotrebiteľov, aby telefóny Galaxy Note 7 prestali používať.


Pakistan pozastavil významné železničné spojenie s Indiou

Pakistan protestuje proti zrušeniu utonómneho štatútu provincií Džammú a Kašmír.

ISLAMABAD. Pakistan vo štvrtok oznámil prerušenie kľúčového železničného spojenia so susednou Indiou v súvislosti s odobratím autonómneho štatútu regiónu Džammú a Kašmír indickou vládou. Informovala o tom agentúra AP. Pakistanský minister pre železnice Šajch Rašíd Ahmad oznámil, že vlakové spojenie, známe aj ako "rýchlik priateľstva" (Friendship Express), je od štvrtka pozastavené. Pakistan v stredu oznámil, že znižuje úroveň diplomatických vzťahov s Indiou a pozastavuje vzájomný obchod. Takýmto spôsobom protestuje proti pondelňajšiemu rozhodnutiu indickej vlády o zrušení autonómneho štatútu štátu Džammú a Kašmír. Pakistanská vláda sa tiež rozhodla požiadať Organizáciu Spojených národov vrátane Bezpečnostnej rady OSN o vyvíjanie nátlaku na Indiu, aby toto svoje rozhodnutie prehodnotila. Kašmír je rozdelený medzi Indiu a Pakistan, pričom oba štáty si robia nároky na celý tento himalájsky región. V indickom štáte Džammú a Kašmír, obývanom prevažne moslimami, od roku 1989 prebieha ozbrojené povstanie proti indickej vláde.